text:
गांव-गांव के गाड़ा बाजा के बजइया म आधा ह अधमरा होगे हे आधा मन तो सिरागे हे, नवा पीढ़ी के बजगरी आही के नहीं ओकरो ठिकाना नइये। काबर कि जुन्ना गाड़ा बाजा के बजगरी मन ल कोनो संस्था, समिति अउ न तो शासन ह अन्ते कलाकार सहिक आदर अउ मान सम्मान देवथे। अऊ न तो जेकर घर बाजा बजाए बर जाथे ते घरवाले ह वो मन ला एक कलाकार के मान देवय। बजाय के बनि लेथे त बजगरी मन ल एक बनिहारे जानबो का ? अइसन काम करत देख के मन म ये बिचार आथे कि जब आने विधा के बजईया ल वादक-वादक कहिके मान सम्मान देथन तव का ये बजगरी मन अतको के लइक नइये। पाटन तिर के सोनडोंगर गांव के समाजी बाजा पार्टी वाले मन के गजब नाम हे। बर-बिहाव अउ मंगल उच्छाह म बाजा लगाय बर लोगन मन बिगर तोल-मोल के एक जुबान म सोनडोंगर के बाजा ल लगा लेवे। बजगरी मन घलो घर वाला मन ल निराश नइ करत रिहिस। अतेक मन लगा के गाना बजाना करे कि मन खुश कर देवय इही पाये लोगन मन बिदा करे के बेरा उपराहा दू चार आना आगर देवय। अब जोन किसम के बाजा बर-बिहाव म बाजथे तेमन तो कानफोड़ू बाजा आय। तब के अउ अब के दिन ल देखत झुमकाहा ह अपन बाजा मन ल बढ़ जतन के राखे हावय। झुमकाहा के छोड़ उंकर बाजा पार्टी के सबो बजगरी मन देवधाम चल दे हावय। जब ले झुमकाहा के संगत टूटे हे तब ले दफड़ा, दमउ, मोहरी, टिमकी मन ल चुमड़ी म भर के पटऊहा मे टांग दे हावय।
झुमकाहा ल एक दिन ओकर टूरा ह किथे बाजा मन ल काबर नइ निकालत हाबस। निकालतेस नवा-नवा लइका मन ल सिखातेस। तूमन अपन समय के गजब नामी बजनिया रेहेव अभी तक लोगन मन बाजा लगाय बर तूहर नाव लेके पूछत गांव म आथे। लइका मन ल सिखोतेव तव तूहर नाव ल आगू बढ़ातिस। झुमकाहा किथे इही तो मै नइ चाहवं। हमन ह भले उमर भर बजगरी रेहेन ते रेहेन फेर अब कोनो लइका ल बजगरी होन नइ दवं। कलाकारी के सउख हे त जाव कोनो दूसर कलाकारी करव। लइका मन ल झुमकाहा ह समाजी बाजा बजाय बर मना करय, वो काहय कलाकारिच करे बर हे तव अऊ गजब विधा हे कोनो म जाव फेर गाड़ा बाजा झन बजाव।
काबर झुमकाहा ह समाजी बाजा बजाय के नाम से गुसियाथे ये बात ल गांव के सबो कोनो ह जानथे। गांव म एक पइत बड़ेक जान जलसा होत रिहिस। वो जलसा म राज के सबो नेता मन आए रिहिस। हमर राज भर के लोककला दल मन ल नेवता दे के बलाय रिहिन। झुमकाहा मन ल घलो बलाय रिहिन। नेता अइस तव समाजी बाजा वाला मन आगू-आगू जोहारत ठउर तक लेगिन। नेता मन ठउर म जाके भाषण दिन, ताहन फेर बाहिर ले आय कलाकार मन ल पारी-पारी मंच म बला के सम्मान करत गीस। सरी कार्यक्रम ह सीरागे फेर समाजी बाजा वाला मन के पारी आबे नइ करिस। सबो नेता मन अब मंच ले उतर के आर्केस्टा देखे बर नीचे म आगे। रात के दस बजती रिहिस। निसनहा के छाती पिरा उठगे। सबो बजगरी मन सकपका गे। संतरी-कंतरी सबो रिहिन फेर कोनो ह निसनहा ल इलाज पानी कराय के जिकर नइ करिस। मनोरंजन करत हाहा हीही म रमे रिगे। थोरकेच अलथी-कलथी लिस ताहन नारी जुड़ागे। अइसने-अइसने घटना मन म ओकर पार्टी के बजगरी संगी मन सिरागे। संगी मन के सिराय के बाद झुमकाहा ह बाजा ल छुबे नइ करिस। झुमकाहा के मन म इही बात के रिस हमागे हाबे कि सबो गाजा-बाजा अउ नचइया-गवइया वाला मन रूपिया पइसा लेथे। कला के परसादे अपन घर चलाथे। फेर काबर हमन बजगरी अउ वो मन वादक कलाकार होथे। हमर बर एनसन-पेंसन मान-सम्मान काही नइ।
ये बात के जानबा झुमकाहा के लइका के होइस तव ओहा ये बिसय म गजब गुनान करिस। अउ अपन गांव के संगी साथी मन ल सकेल के एक ठीन संस्था बनइस। संस्था के एके ठीन उद्देश्य रखिस गांव-गांव के पारंपरिक कला ल संजो के रखना हे। गांव के कोनो भी विधा के जानकार होय ओकर मान बढ़ाना हे काबर की वोमन हमर प्रदेश के लोक संस्कृति ल जीवित राखे के बुता करत हे। लइका मन परन करके निसुवारथ काम म लगगे। वोमन गांव-गांव जाके पारंपरिक लोक वाद्य के संग समाजी बाजा दल,गोदना वाली,चिकारा नाच वाला,अखाड़ा वाला, भजनाहा, नाचा पार्टी, सुवा दल, पंथी, बांस गीत गवईया, आल्हा गवईया माता सेवा जइसन लोक संस्कृति के जानकार मन ल एके ठउर म समोख के उंकरे मन के मान बढ़ाय के उदिम म रमगे।
झुमकाहा के लइका ह गांव-गांव म अपने सहिक जवान मन ल संगी बना के अपन संस्था ल राज भर म फैला डरिस। अब तो राज म कोना कलाकार ल काहीं के तकलीफ होथे त उंकर संस्था ह भरपूर मदद करथे। कोनो ल आर्थिक तंगई छाथे तिकरों बर वो मन चंदा सकेल-सकेल के मदद करथे। लइका मन ल अइसन काम करत देख के झुमकाहा के मन के पिरा ह थिरइस। एक दिन खुदे अपन लइका ल बला के किथे जा तो रे सीड़ीया लान अउ वो पटउहा के बाजा मन ल हेर। लइका ह खुशी-खुशी गीस अउ बाजा ल हेरिस। सोनडोंगर के समाजी बाजा काहत लागे। नाननान लइका मन के कनिहा म साज बांध के झुमकाहा ह अपन झुमका झनकारिस। देवधाम के रहईया अपन बजगरी संगी मन के नाव सुमर के सोनडोंगर समाजी बाजा पार्टी ल फेर नवा बजगरी मन संग तियार करिस, दफड़ा, दमऊ, मोहरी, टिमकी ह फेर गदके लगगे।


c: text/html

text:
बड़े-बड़े साहर के बड़हर मन लइका ल घातेच हूसियार बनही किके कोरा के लइका ल दूध छोड़ा के मास्टरिन घर पठोय के सुरू कर देथे। महतारी के मया लइका मास्टरिन के किताब ल पढ़ के जानथे। मया अउ दुलार ल आखर ले जाने अउ सउहे महतारी ले पाय म ओतके फरक हे जतका चंदा-सुरूज म। हमला घर के छानी के उप्पर दिखथे तो फेर हम ओला अमर नइ सकन। किताब म लिखाय गियान आखर लइका ल गियानवान तो बना देथे फेर गुन म कोनो परकार के खंगता रइ जथे। जेकर भुगतना महतारी-बाप बुड़हत काल म भोगथे। ले लइका मन सिरिफ अऊ सिरिफ अपनेच जिनगी सवांरे म लगे रिथे। महतारी बाप बने-बने हावय तब तो सब ठीक हे। थोरको देह ल जियान परिस ताहन मां बाप ल इही लइका मन वृद्धा आश्रम अमरा देथे। सबोच लइका अइसन नइ होवय कतको लइका सरवन कुमार घलो निकलथे, महतारी बाप के सेवा जतन करथे। भगवान करे सबो लइका सरवन कुमार सहिक हो जए अउ वृद्धा आश्रम के नाव भुता जाय। नानकुन बात म बतेक गड़ान निकाले के जरूरत नइ रिहिस फेर का करबे आजकाल के लइका मन के गतर ल देखत कहे ल परथे। पढ़ही लिखही तव लइका के जिनगी सवंरही फेर नान्हे उमर म कनिहा के नवत ले बस्ता के बोझा लदकना घलो बने बात नोहय।
अइसने उमर तो छोट फेर जिम्मेदारी रोठ, जेला ईमानदारी ले निभावत रिथे गरीब घर के लइका। गली के कबाड़ी दुकान होय चाहे सड़क तिर के होटल, हथेरी ले बड़े कप-पलेट अउ बर्तन-भाड़ा मांजत-धोवत नान्हे लइका दिख जथे। कोनो ह कतको बाल मजदूरी रोके बर, बालश्रम कानून बनालय फेर फलित होबे नइ करे। कानहून ले ककरो काम ला छोड़ा के मजदूर अउ मजदूरी करइया ल चेता देले ओ मजदूर के गुजारा कइसे चलही पहिली ये बात म विचार होना चाही। नानकुन बिभो के बड़का ढिड़ोरा पिटना तो सरकार के कामेच हे। लइका बनि के छोड़ाके भलमंशी कहइया मन एक पइत ओकर बनि करे के पाछू का कारन हे येहू ल समझना देखना चाही। पोसे के ओखी म का लइका मन ल धूत्कार के कमवइया मन के दुनियां म कमी नइये, कतको सियाने मन दरूवा-मंदवा रिथे येमन अपन लइका करा काम करवाथे। अइसना निर्लज बाप ल समझाना चाही। नइ माने म अइसन मन ल कानहून के डंडा पडय़। एमन ल यमराज जब चाबूक मारही तब मारही पहिली समाज के सोटा परना चाही। समाज म अइसन कुबाप के कोनो जगा नइये। फेर लइका बिचारा का करय किथे न परोसी बुती सांप नइ परे तइसने बरोबर अपन जिनगी चलाय बर मजूरी करथे अउ अपन जिनगी चलाथे। कतको के महतारी बाप नइ राहय तेनो मन कमाथे अउ खाथे। एमन के पोसइया तो अवतरे नही फेर अइसना लइका मन बर सरकार,समाज अउ पास-परोस वाला मन ल कोनो न कोनो रद्दा निकालेच बर परही। कुछ संगठन अउ संस्था वाला मन संहराए के लइक बुता करत हे, बिन दाई ददा के लइका अउ गरीबी भूखमरी म जियत लइका मन बर बालश्रमिक स्कूल चलाके। कारखाना अउ कंपनी म काम करइया लइका मन ल काम ले उबरे के बाद गियान देके उदिम करत हे। अब के दुनियां म कोनो ह कोनो ल चारा चराए के जिम्मा नइ लेवे अपन पेट बर सबो ल जूझे ल परथे। नानपन ले बनि के घानी म पेरावत लइका मनके भाग सवांरे के परयास म लगे संस्था मन ल देवता साहमत देवय, अऊ बिगाड़ करइया के नास होवय। नान्हे लइका के ननपन ल खुवार करे म बड़ेच मनके हाथ हे। छोट उमर म लइका के पीठ म बस्ता के बोझा बोहाना अउ रोजी मजूरी कराना दोनो म जादा फरक नइये। काचा पघई के पनिया घड़ी भर नइ ठाहरे,कुंभरा के मेहनत संग घईला घलो जात रिथे। अइसने बरोबर लइका के उमर ल जानव। लइका पन म लइका ह लइकेच राहय।

robotstxt: allowed

filter: keep


text:
छत्तीसगढ़ ल तीज-तिहार के गढ़ केहे जाथे ये बात कहा-सुनी वाला नोहे बल्कि आंखन देखी आए। आज कतको कलमकार मन एक ले सेक छत्तीसगढ़ के महिमा लिखत रिथे बिगर कोनो ठोस परमान के। सिरिफ सुने-सुनाये बात ल लिख के ओला किताब तको छपा देथे। रिस तब लागथे जब गांव के कोनो सियान ह असल मरम ल बताथे तव ओला परमानित करे बर केहे जाथे। केहे तो ए जाथे के असल ल परमान के जरूरत नइ परय फेर अब जरूरत परत हाबे काबर के हमर तीज तिहार अउ संस्कृति के बारे म अतेक अकन लंद-फंद चलागन सुरू होगे हाबे जेला देख के हमी ल भोरहा हो जाथे के हम कोन राज म आगे हाबन।गांव के होय या साहर के, पढ़हंता मन कोनो परब ल मनाये के आगू ओकर विधी-विधान ल जाने बर ऐती-ओती के किताब ल पढ़थे। जबकि ओला अपन घर के सियान ले पुछना चाही के फलाना तिहार ल काबर मनाये जाथे अउ कइसे मनाये के परंपरा हाबे। कोनो ह अपन घर के सियान ल नइ पुछके लंद-फंद किताब ल पढ़ के ओला अपन संस्कृति मान लेथे अउ अपन परवार म तको उही चलागन सुरू कर देथे। अब तो अइसे जानबा होथे के कोनोच तिहार ह आरूग नइ बाचे हावय। सबो म खधवन मिंझरगे। कतको के नावे मिटागे हावय, बांचे हे तेन ह समझ म नइ आवे के ए कोन राज के परब आए।पहिली तो बाहरी लोगन मन हमर संस्कृति ल नकार दीस अउ हमरे घर म रहीके हमी मनला अपन रंग म रंगे के उदीम करीस। फेर जब-जब ओमन ल हमर से कोनो फायदा होवइया रिथे तब अपनो मन हमर रंग म रंगे के देखावा करथे। देखावा तो आए, ओमन हमर संस्कृति अउ परब ले सिरिफ अपन रोजी-रोटी चलाथे। हमर धरम अउ विस्वास के आड़ म अपन दुकान चलाथे।ये बात सऊहत देखे बर मिलत हाबे रायपुर के गोल बजार म। छत्तीसगढ़ के तीज-तिहार ले जुरे सबो जिनिस ल आगू गवई-गांव के लोगन मन जाके बेचय ओकर मरम बतावे के का-का विधी ले येकर उपयोग करना हाबे। अब गांव-गवई के पसरा वाले मन के ठऊर म आन-आन मनके दुकान सजे हाबे। ओमन समाने भर ल जानथे अउ ओकर मरम पुछे म आन-तान बताथे। कतको मन तो अपने मुताबिक जिनिस ल तको धरा देथे अऊ हमरे सहिक कतकोन अड़हा मन बिसा घलो लेथन। बिसाये के बाद ओकरे सो पुछथन के येकर कइसे उपयोग करना हाबे। नइ जाने तभो ले कुछु भी आन-तान बताथे काबर के ओला तो अपन समान बेचना हाबे।दोस बजार के नोहे, हमरे म सरी दोस भरे हाबे। कोनो ल अपन संस्कृति के बारे म बता नइ सकन। हमर से कोनो पुछते तव हमू मन किताब खोजथन। जबकि हमला मालूम हावय के हमर संस्कृति ह अलिखित हाबे। अपन घर के सियान ले जानकारी लेना छोड़के पर के सुने-सुनाए ल बताना ह जादा गर पउला होवथाबे। हमला अपन संस्कृति अउ रीति-रिवाज ल जानना घातेच जरूरी हाबे तभे हमर अस्तित्व बाचही। एकर बर सबले आगू तो किताब ल पढ़के हूमन-धूपन के काम ल बंद करे बर परही। किताबे पढ़इया मनके सेती तो हमर तिहार-बार के नाम बिगड़े हाबे। हरेली, कमरछट, सकट, पोरा, तीजा, दसराहा, सुरहुति, गोबरधन पूजा, मातर, होरी जइसन हमर छत्तीसगढ़ के परमुख तिहार के नाम आरूग नइ बाचिस तव रीत-रिवाज के का गोठ करबोन।
24 Sep 2014
पढ़े-लिखे अड़हा ले बने गांव के गड़हा
Subscribe to: Post Comments (Atom)


text:
देखव ना छत्तीसगढ़ी भाखा संग का होवथाबे। अवसरवादी मन आयोग म तसमई खात हाबे। बछर भर हिन्दी सम्मेलन म ए राज ओ राज, ए देस ओ देस किंजरत हिन्दी कोति रमे रिथे अउ जब छत्तीसगढ़ राजभासा आयोग के सुरता आथे तव इहू कोति ढरक जथे। उहीं मन सम्मेलन के करता-धरता हो जथे। माने इहू कोति के कलेवा झिन चूके अउ उहू कोति के। बाकी जाय चुक्कूल म।
आयोग ले बने तो पं. रविशंकर शुक्ल विश्वविद्यालय रायपुर हा जबर बुता करे हाबे एम.ए. पाठ्यक्रम सुरू करके। देखते-देखत छत्तीसगढ़ी बिसे म एम.ए. पढ़ईया लइका मनके एक अलंग नाहकगे। जतके झिन मन पढ़के नाहके हाबे ओकर ले आगर लइका मन अबही छत्तीसगढ़ भाखा म एम.ए. के पढ़ई करत हाबे। ओमन ला का पढ़ाय जावथे, का पढ़ाय जाना चाही, अउ का सोज्झे एम.ए. कक्छा सुरू करई का बने होही ये सब बात ल अभी घिरिया देथन अउ एक सूर म सबो छत्तीसगढ़िया मन विश्वविद्यालय अउ कुलपति जी के बड़ई करथन। कम से कम ओमन छत्तीसगढ़ी म एम.ए. सुरू करके स्कूल शिक्षा विभाग ल ये बिसे गुनान करे खातिर मजबूर तो करिन। अब ये स्कूल शिक्षा विभाग के सोच-विचार लगाये के बात आए के जब ओकरे जेवनी बाजू माने विश्वविद्यालय ह कॉलेज म छत्तीसगढ़ी पढ़ई सुरू कर देहे तव स्कूल म काबर नइ हो सकही। जब अंग्रेजी, संस्कृत अउ हिन्दी म एक छत्तीसगढ़ी भाखा बोलइया लइका ह पढ़ई कर सकत हाबे तव छत्तीसगढ़ी ल लिखे अउ पढ़े म का जियान परही। लइका मन बर तो अऊ बने सरल हो जही।
गुने के बात आए के छत्तीसगढ़ राज जिहा दू करोड़ ले आगर छत्तीगसढ़ी के बोलइया हाबे तउन राज म छत्तीसगढ़ी म पढ़ई-लिखई नइ होवय। अउ तो अऊ स्कूल म एक ठिन किताब तको नइ हे छत्तीसगढ़ी के। नोहर-सोहर म एकका-दूक्का पाठ ल समोख के हमर मन मढ़हावत हाबे। सरकार ह छत्तीसगढ़ी ल परचार के भाखा, वोट मांगे के भाखा बना सकथे। फेर काम-काज के भाखा नइ बना सके। अऊ हमू कुछू केहे नइ सकन सरकार ल काबर के 'छत्तीसगढ़िया सबले बढ़िया' हमर माथा म लिखाय हाबे।


text:
चारो मुड़ा चुनई परब के बरोड़ा चलत हाबे। का गांव, का साहर ल किबे गली-गली म तको नेता मन के रेंगई ले फुतकी उड़त हाबे। जेन ल कभू चार आना दान-धरम म देवत नी देखे रेहेन तेने मन अब जनता ऊपर अपन कोठी उरकावत हाबे। जनता ल मोहय के नाना उदीम करत हाबे। रूपिया-पइसा, दारू, बोकरा, ओनहा-कपड़ा, घर बऊरे के समान के संगे-संग, जंतर-मंतर अउ पूजा-पाठ तको होवत हाबे। ये दरी आन बच्छर ले जादा चुनई के गदर माते हाबे। काबर कि हमर छत्तीसगढ़ म अभिच्चे विधान सभा के चुनई निपटे हे अऊ ये दे फेर लोकसभा होगे। सबोच ल अपन-अपन जीत के भरोसा होवथाबे। काबर कि सबो कोनो ह अपन-अपन सलाहकार के बात मान के ओकरे विधी-विधान ले फारम ल भरे हाबे।
फारमे भरेच भर ले जीते के उम्मीद ये पाय के तको जादा हे काबर कि ये पइत बड़े-बड़े ज्योतिष के बात मान के ओकर केहे मुताबिक दिन-बादर ल देख के सही बेरा म फारम भरे हाबे। येहा सोचे के बात आए कि जेन नेता मन ल देश अउ समाज ल चलाना हे, जनता के दुख-सुख के संगवारी बनना हे वो मन हा मुहरत देख के नामांकन भरही तब जीते के बाद ओकर दिन-बादर कइसे रइही। मुहरत के फेर म छोटे बड़े सबो नेता मन फसे हाबे। उत्तर ले दक्षिण, पूरब ले पश्चिम सबो डहर एकेच बात सुने बर मिलिस के फलाना नेता ह अपन नामांकन ल अपन ज्योतिष के बताए मुताबिक भरिस हाबे। नामांकन भरे ल जाए के आगू घर म पूजा-पाठ अउ हुमन-धूपन के कार्यक्रम होना भले ही धरम अउ आस्था ल उजगार करथे फेर इहीच दिन अइसना करना यहु तो बतावत हाबे कि का सोच के नामांकन भरे बर जावत हस। जेन मन पहिली पइत चुनई परब म उतरे ते मन ह कहू पूजा-पाठ करत हाबे, हुमन-धूपन करत हे तिकर म जादा अलकरहा नइ लागे फेर जेन मन बीस-बीस साल ले कुर्सी म पलथियाए हे तेन मन कहू अइसन करथे तव मन म कुछू अऊ सोच विचार उमड़थे। कहू ये नेता मन पूजा-पाठ, हुमन-धूपन अउ तंजर-मंतर ले तो नइ जीतत होही? का ज्योतिष के बताए बेराच म नामांकन भरे ले चुनई जीताथे। कतको मन तो ज्योतिष ले पुछ के उकरे मुताबिक ओनहा-कपड़ा तको पहिरथे। अइसन सब आस्था अउ भक्ति ह चुनईच के बेरा म जादा देखे बर मिलथे। चुनई लड़त बखत जेन-जेन मंदिर म मुड़ी नावए रिथे तिहा जीते के बाद हिरक के नइ देखे, ओकर बाद तो घर के जोगी जोगड़ा अउ आन गांव के सिद्ध हो जथे कहे के मतलब नेताजी ल चुनई जीते के बाद दूरिहा-दूरिहा के देव-धामी दरस करे के साध लाग जथे। बेरा के फेर ह ओमन ल चुनई जीताए म कतका साहमत करथे उही मन जाने।
बड़का नेता मन करत हाबे तव काकरो आंखी म नइ गड़त हाबे। कहू इही ल छोटे मनखे मन करे तव अंधविश्वासी कहाही, इहीच मन केहे बर धर लिही के ये नाननान नेता मन तंत्र-मंत्र करके समाज म अंधविश्वास बगरावथे। आयोग तको तुरते उमिया जही कार्यवाही करे बर। चुनई ल छोड़ के आन दिगर सिजन म कुछ कार्यकरम ल देखन तव इकर मन के करई ह विधी-विधान हो जथे अउ छोटे आदमी मन के ह अंधविश्वास अऊ आडंबर होथे। येमन के करत किरिया करम ल जनता म टीवी, रेडियो अउ पेपर म परगट देखत हाबे। ये नेता मन जतके चुनई जीते म टोटका करथे ततका तो आम आदमी मन तको नी करत होही। इकर मन के आगू पाछू चार आंखी लगे रिथे तेन पाय के इमन दूसर के मार्फत काम ल सिद्ध पारथे। एकक झिन नेता के नाम बकरना बने नोहे काबर के सबोच के इही हाल हे, सबो पंचन, सबोच दल के नेता मन टोटका अजमावत रिथे।
टोटका अजमाए के बाद अब इहू बात ह झूट होवथे के बड़े आदमी के बड़े ठोटका। चुनई के होवत ले छोटे-बड़े, उच-नीच के खचका डबरा सबो बरोबर होगे हाबे। अउ चुनई आयोग के सेती सबो नेता मन देख ताक के परचार करथे। चुनई म कतका रूपिया बरोना हे तेहू ल आयोग ह बताए हे तेन पाय के अब ये बड़का नेता मन के ठोटका ह तको सटगे हाबे। का मजदूर का बनिहार सबो के घर जाके पेज-पसिया पियत हाबे। काकरो घर जाए के आगू नेता मन थोरको नइ बिचार करत हे कि कोन जात-धरम के मनखे के घर जावत हाबन, ओकर घर के चऊर-दार कइसन चूरे-पके होही। नेता मन जावत हे अउ मांग के चार कांवरा खावत हे। चांदी के थारी के म सोन के सीथा खवइया मन अब गरीब के पसिया पीके का बताना चाहत हे तेन तो अब सबो कोनो जान डरे हाबे। गरीब बर मया-पीरा होतिस अउ सिरतोन म गरीबहा समाज के बड़वार बर बुता करे के मंसा होतिस तब आज अतेक बच्छर बाद तको हमर देश के दशा अउ दिशा आज जस के तस नइ रितिस। चुनई परब म जतका रूपिया उरकाथे, ए रूपिया काहां ले आथे येला सबोच ह जान डरे हाबे।
अब रूपिया के बात अइगे हाबे त इहू बात कोति बिचार करे बर परही कि आज देश के जेन-जेन बड़का राजनीतिक दल हे ओही मन सबले जादा रूपिया सिरवाथे। ओकर पार्टी म करोड़ों का अरबों रूपिया जमा होही। आखिर ये रूपिया ल पार्टी वाला मन कहा ले बटोरथे। पार्टी म अतेक कोस के काबर जरवत परथे। अऊ सबले बड़े दुर्भाग के बात ये आए कि दल वाले मन के बटोरे रूपिया ल कोनो जनहित म नइ लगाए जाए। नेता मन अपन पार्टी के निज काम अउ चुनई लड़े बर सकेले रिथे। कुल मिलाके केहे जाए तव राजनीति घलोक अब व्यवसाय होगे हाबे। अउ बैयपारी मन पइसा ले पइसा बनाना जानथे। आज चुनई म पांच लाख गवावथे तव चुनई जीते के बाद पांच के पचास होके रिही। सब पइसा अउ सत्ता के खेल हे तबे तो सरी करम करे जावत हाबे। बड़े नेता मन के सिखान ल अब छोटे मन सिखत हाबे। काबर की इहां तो राजनीति म तको एक परिवारवाद अउ विचाराधारा ह पार्टी म मिंझरे हाबे। एकर ले कोनो अलग होय के कोसिस नी करे अउ न कबू अलग होय। सबो बड़का नेता चाहथे कि ओकर बनाए राजसत्ता के सुख ओकरे कुल-कुटुम भोगते राहे। आधा तो इही परिवारवाद वाला मन के सेती पार्टी के परमुख बुता माने जनसेवा ह कुलुप हो जथे अउ पार्टी सेवा के भावना जादा उमियाए रिथे। काबर कि आगू चलके सबे ल चुनई म टिकट चाही। जेन नेता मन आज पार्टी के टिकिट पाके चुनई म अपन भाग अजमावत हे वोमन पार्टी के बड़ लगन ले सेवा करे हे तेकरे फल आए। लेदे टिकट पाथे नाम पाथे तव सत्ता पाए बर जोर अजमाइस होनेच हे। ये सब तो अब राजनीति के अमेट लेख होगे हाबे। इही पाए के जगा-जगा के मंदिर देवाला म पूजा-पाठ, हुमन-धूपन, मांदी-मेला सब चलत हाबे, अउ सनातन चलते रइही तइसे लागथे।


text:
पंदरा दिन म छोटे अउ मंझोल किसान मन के मिंजई के बूता उरक जथे। फेर बड़का किसान के मिंजई हा छेरछेरा के आवत ले पूरथे। कहां चार अक्कड़ के जोतनदार अऊ कहां चालिस अक्कड़ के जोतनदार। दाउ के किसानी बनिहार भरोसा ताय। पूरन गौटिया हा ठउका इही दिन ल अगोरथे कि कब छोटे किसान मन के बूता उरके अउ मोर बाड़ा म आके भूति करय। चार सौ अक्कड़ के जोतनदार पूरन गौटिया के बाड़ा म चार गांव के भूतिहार बूता मन मिंजई के काम ल उरकाथे।
पुरखा पाहरो ले अइसने चले आवत हे। छोटे किसान आगू मिंजे तेकर पाछू गौटिया के बाड़ा म बनि कमाय बर जावे। अब गौटिया घर के सियानी पूरन गौटिया के हाथ हे। पूरन गौटिया पढ़े-लिखे अउ दान धरम वाला मनखे आए। बनिहार ल कभू बनिहार नइ जाने। कमईया मन के गजब गुन-गान करय।
पूरन गौटिया सबो भूतिहार मन के पिये खाय के जोरा करथे अउ रात दिन काम ल कराथे। गौटिया के चाल-चलन अउ बेवहार के सेती एको बनिहार मन आतर नी करत रिहिसे। चार गांव के भूतिहार मन के रोजी-पानी के सरोखा करे बर चार झीन दरोगा तको लगे रहाय।
आन साल ले ये दरी बनिहार मन ल आये म बड़ देरी होगे। आहे तेनो मन कमाय बर ना नूकून करे बर लगगे। आजे-आज काले-काल देखत-देखत पंदराही होगे। तब एक दिन पूरन गौटिया ह अपन चारों गांव के दरोगा मन ल बला के किथे- दरोगा ए पइत बनिहार कमती आए हे, का बात होगे। दरोगा किथे- बात कांही नी होय हे गौटिया, भूतिहार मन मोटागे हावे। एक रूपिया किलो के चाऊर अउ फोकट के नून। अपने खेती के सरेखा नी करे सकत हावे। पर बनि का करे सकही। बियारी के संसो नइये, पेट पोसत हे सरकार, खात-पियत जांगर गरूवागे, कोड़िहा होगे हे बनिहार।
दरोगा के गोठ सुन के गौटिया ल अचंभो होगे। गौटिया चिन्ता म परके मने मन गुने लगगे। दरोगा गौटिया ल फिकर करत देख के किथे- तूमन संसो झीन करो गौटिया। इहां बनिहार नी आवत ते झन आवे हमन आन राज के बनिहार लानबो अउ काम ल फत परबो। गौटिया किथे- मोला मोर काम के संसो नइये दरोगा। मोला तो ये बनिहार मन के जिनगी के संसो हे। बनिहार मन अलाल अउ सुखियार हो जही तव दुनिया कइये चलही। मोर काम के फिकर नइये, काम करे बर तो कोनो कोत के बनिहार ल लान लेबो फेर चिन्ता मोर गवई-गांव के बनिहार मन के हावे। पर के आसरा म जिनगी जियई ह ओमन ल माहंगी परही। अपन काम बूता छोड़ना बने बात नोहे दरोगा, चलो तो गांव के बनिहार मन ल समझाबे। दरोगा मन तको किथे सिरतोन काहत हव गौटिया। चलव तूहर केहे ले उंकर चेत आही ते आ जही। गौटिया अउ चारों दरोगा गवई-गांव के बनिहार मन ले गोठबात करे बर गांव गीस।
सबले आगू गौटिया अपन जून्ना गांव चौरेंगा पहुंचिस। सबो मनखे गांवे म राहय। कोनो दुकान म ठाड़हे, कोनो तरिया पार म त कतकोन चवंरा म खड़खड़िया खेलत राहय। गौटिया ल देख के जेन मन पालगी करे बर ओरियाए तेने मन दूरिहाच ले गौटिया ला जोहर भेट अउ राम राम करे। अइसे बेवहार होइस जानो मानो गौटिया ह दरोगा के सगा आए अऊ ऊंकर बर कोनो अनचिनहार। बदले बेवहार ल देख के गौटिया दरोगा कोत ल देख के किथे- सिरतोन कहे दरोगा गवई-गांव के बनिहार मन सिरतोने म बदलगे हाबे। ये मन कोड़िहा होय के संगे-संग अपन संस्कार ल तको भुलागे हावय। गौटिया ह कोनो बनिहार ले कुछू नी बोलिस अउ उहा ले निकलगे।
चौरेंगा ले सोज निकलगे खारे-खार किरंदुल। किरंदुल के मोड़च म पहुंचे पाय राहय के ओति ले एक फटफटी म चार सवारी लड़बीड़-लड़बीड़ आवत राहय। गौटिया के तिर ले झपावत-झपावत भुलकिस। दरोगा ह देख के... देख के... देख के चला काहते हे। थोकन आगू म जाके चारों के चारों नरवा म झपागे। दरोगा मन जाके धरा पछरा उचइस। नंगत के मंद पिये राहय। दूरिहाच ले दारू-दारू माहत राहय। दरोगा मन चिंगी-चांगा उठाके बइठारिस। भुइया म पांव नी माड़त रिहिसे। लथरे परे।
गौटिया हा दरोगा ल पुछथे- ये मन ल चिनहत का दरोगा?
दरोगा किथे- हहो गौटिया ये मन किरंदुल के बनिहार कचरू, भगेला, पतालू अउ जनक के टूरा मन ताय।
गौटिया किथे- बनिहार के टूरा मन नवा फटफटी म दरोगा? दरोगा- हव। इहीच मन भर फटफटी वाला नहीं, सरी गांव के मन फटफटी वाला होगे हे।
गौटिया- अइसन कइसे होगे दरोगा, काही हंडा-उंडा तो नी पाये हे।
दरोगा- खेत ल बरोय हे चंडाल मन।
अतका बात ल सुन के गौटिया के मन अऊ उदास होगे, दरोगा ल किथे- चलव दरोगा अब गांव लहुटबो। ये मन तो हमर ले बड़का गौटिया होगे हे। घरे म जाके कुछू गुंताड़ा लगाबो।
चारों दरोगा के संग गौटिया ह उही मेर ले लहुटगे। अब गौटिया ह दरोगा मन के कहे मुताबिक आन राज के बनिहार लान के मिंजई-खुटई के काम ल उरकइस। सबो धान ल कोठी म छाब के धर दिस अउ अपन लोग-लइका सुद्धा परदेस चल दिस। गौटिया कहू जाय कहू आय कोनो ल फरक नी परिस। काबर की सबे के बियारी सरकारी चाऊर ले होवत हे। गौटिया ह परदेस का गिस अपन खेत-खार गांव कोति हिरक के नइ देखिस। चार सौ अक्कड़ दू फसली खेती ल छोड़ के गौटिया हा परदेस म सुख ले नइ हे फेर का करय बनिहार मन के सेती जाय बर परगे। दरोगा मन सोचिन हो सकथे गौटिया हा अभी रिस म गे हाबे। दिन म फेर आ जही। जोहत-जोहत जोजन परगे। गौटिया किसानी के दिन म तको नी अइस।
चारों गांव के दरोगा मन कर गौटिया के संदेसा अइस- ''दरोगा मन ल मोर जय जोहर अउ आसिरवाद, मै इहां बने-बने हाबवं। गांव के देबी-देवता के असिस ले तहू मन बनेच बने होहू। मै अपन खेती-खार घर दुवार ल तूहरे मारफत छोड़ के परदेस आय हवं। घर ल बने जतन के राखहू अउ दाई-ददा के फोटू म रोज दीया ल बरहू। कोठी म मुसवा झीन झपाया, बने तोप ढांक के राखे रहू। दरोगा तुहर ले एके ठिन अरजी हावय मोर आय बिगर खेत म एको बीजा अन झन बोहू। न धान, न गहू, न ओनहारी। साग-भाजी लगाय के तो नामे झीन लेहू। मोर धनहा ल पटपर भांठा होवन दव। मोर अतकेच कहना हे। आगू के सोर खबर ल आके सुनाहूं, राम राम।ÓÓ अतका बात ल गौटिया ह पाती म लिखे चारों गांव के दरोगा मन ल पठोय राहय।
गौटिया के कहे मुताबिक चारों गांव के दरोगा मन ओकर खेत म एको बीजा नइ बोइस। चर-चर गांव के खेती भर्री भांठा होगे। अब जेन कुआं बोरिंग तरिया आठो काल लबालब राहे तेन मन चार महीना म सुक्खा परगे। गांव के मन संसो म परगे। एक रूपिया के चाऊर अउ फोकट के नून के परसादे थोरे जिनगी चलथे। जेवन तिपोय पर आगी पानी लागथे। चार कावंरा लिले बर साग-भाजी तको होना। गौटिया के जेन बारी ले सबो के साग-भाजी चले तेन गौटिया बारी तो पटपर भांठा होगे हे। बाहिर-बाहिर ले साग-भाजी आवथे। एक रूपिया के चाऊर बर दू कोरी के साग बिसावथे। पांच कोरी के तेल म साग भुंजत हे। काबर की बिगर तेल के साग तको तो नी मिठावत हे, मुहंू चिकनागे हाबे। पानी बर आधा कोस रेंग के जावत हे।
दिनों-दिन गांव वाला मन के दिन दुबर होय लगगे। सियान मन संसो म बुड़गे। कोनो चीज ल बरो के काहीं बिसा लेतिस, ऊहू तो नइ हे। खेती तो पहिलीच ले बेचागे हाबे। खड़खड़ी फटफटी ल कोन लिही। उज्जट घर ल बेंचही त रिही कामा। सबो ल काम बूता के संसो होगे। कोनो सहर जाथे त कोनो आन राज म काम खोजे बर जाथे। फेर जाय के पहिली सबो झीन दरोगा के दुवारी जा जाके गौटिया के सोर संदेसा लेवेे। कब आही, कब आही किके दिन गनऊल होगे।
अब ओखरो मन के आंखी के अंधरौटी म बगबग ले अंजोर होगे राहय। चारो गांव के बनिहार मन गुने लागे। हमरे करनी के सेती गौटिया हा उदास होके परदेस गे हाबे। आन के तान होगे। अबतो हमु मन सुखी होगेन सोचत रेहेन, फेर ये बात ल भुलागे रेहेन के पर के आंखी के सुख हा रतिहच भर रहिथे। पहट होथे सुख ह लिला जथे। हमी मन अपन जांगर म कीरा पार के ये दिन लाने हन। एक रूपिया के चाऊर के लोभ म परके आज सरी जिनीस ल बिसा-बिसा के खावत हन।
गवई-गांव के हाल ल देख के दरोगा ह गौटिया ल पाती पठोइस- ''गौटिया अउ गउटनीन दाई ल दरोगा के परनाम। हमर हालचाल तो आप मन जानतेच हव। तुहरे परसादे हांसी खुशी ले हाबन। तुमन तो चिट्ठी पाती बर मना करे रेहेव फेर ए कोति के हालत ल देख के बरजोरी करत हवं। चारों मुड़ा तूहर जाय के चिन्ता छाय हे अउ आय के फिकर हे। बनिहार मन के मालिक बने के सपना हा महंगाई अंगरा म लेसागे हाबे। आगू बनिहारे रिहिस अब तो कंगला होगे हे। नान-नान बात म तको हड़िया कुड़ेरा बेचे के दिन आगे हे। दारू बर धोवा चाऊर नी बाचत हे। घर के लजवंतिन ह चेंदरा ल पहिने गिंजरत हे गौटिया। आखरी आस तोरे लगाय हे कि गौटिया आही तभे हमर ये दुख के दिन बिसरही। रोज तोर आये के सोर संदेसा लेवत हे गवई-गांव के मनखे मन। जेन मन इज्जत ले अपन खेत म काम बूता करे तेन मन आज पर घर के झुठा-काठ धोय-मांजे पर चेरिया बने हे। घर के डउका लइका के गारी नइ सुने हे तेन मन गली-गली ठोसरा सुनत हे। आ जाव गौटिया अब गांव के सुख ल फेर लान दव। ऐ पाती म अतकेच कन, तुहर दरोगा।ÓÓ
दरोगा के लिखे पाती ल पढ़ के गौटिया के मन रो परिस। अउ गांव वाला मन के फछतावा के आंसु हा गौटिया के आंखी ले तको टपकगे। उही घड़ी अपन सुवारी दूनों जोरिस जंगारिस अउ गांव लहुटगे। गांव आके गौटिया अपन घरों म नइ निंगे रिहिस अउ गवई-गांव वाला मन के रेला लगगे। अपन-अपन ले छिमा मागे- हमन तो अनबुद्धि आन गौटिया तिही हमर सियान आस हमन ला छिमा करदे। हमर ये कोड़िहा जांगर ल फेर बनि भूति मा लगा। तूमन गांव का छोड़ेवं हमर तो सरी जिनीस बेचागे। गौटिया हा गवई-गांव वाला मन ल समझवत किहिस- महू ह तूहर ले दूरिहा के सुख नइ पायेवं। मै तो अपन खेती खार के दूरदसा बिगाड़े फैसला छाती म पथरा मड़ाके करे रेहेवं। आज बड़ खुसी होवथे तुमन ल फेर एके जगा जुरियाए देखके।
संसो झन करा फेर हमर दिन लहुटही। मै तुमन ल बनिहारे नइ मानवं तुमन तो धरती सिंगार आव। तुहरे मेहनत ले ये धरती ह सरग लागथे। मै सरकार कोती ले मिलइया एक रूपिया के चाऊर फोकट के नून के दुसमन नइ हवं, मै तो अलाली अउ फोकटइहा उदाली के दुसमन रहेवं। अउ तुमन काम बूता करना छोड़ दे रेहेव तेकरे सेती तुहर जिनगी नरक होगे रिहिसे। गौटिया हा सबो के मुड़ म फेर हाथ राखिस अउ दरोगा ल किथे- दरोगा जा तो नांगर ल निकाल आज ले फेर हमर भांठा म सुख के सोना बोये बर जाना हे। गौटिया के आरो पाके दरोगा संग सबे गांववाला मन अपन-अपन नांगर बखर ल फेर खेत म लेगिन अउ हांसी खुसी काम बुता म लगे।


text:
27 Sep 2016
नाचा: नचकारिन के मोंजरा अउ शेरों-शायरी
नाचा म अतेक अकन विशेषता हवय के शोध करइया मन ले पूरा युनिवर्सिटी(university)खचाखच हो जही। अबतक छत्तीसगढ़ के नाचा उपर म कोन-कोन ह पीएचडी(ph.d) करे हावय तेकर पूरा-पूरा जानकारी नइये फेर एशिया के सबले बड़का संगीत विश्वविद्यालय म (indira kala sangeet vishwavidyalaya) गजब झिन मन लोककला ले डॉक्टरेड के उपाधी पाये हावय। कतकोन के नाचा उपर शोध के काम चलते हावय।
खड़े साज ले नाचा के शुरूआत होय रिहिसे किथे तइहा समे म। हमन तो खड़े साज के समे म पैदा नइ होय रेहेन। अब के नाचा देखथन तब जोन हमर आगू म होथे अऊ जोन हो चुके हावय तेकर कल्पना करत तुलना करन तब हमर पाहरो के हिसाब ले वोला परिवर्तन केहे जाही काबर के हम आज के स्वरूप ल देखत हाबन। सियान मनके पाहरो म का होवत रिहिस, येला उहीच मन जानही। केहे के मतलब का नंदाय हावय अऊ का-का नवा सवांगा म आए हाबे तेकर फरक ल जेन दोनो जुग ल देखे हाबय तेकर कना गोठियाये ले ही पै उघरही। इही सेती नाचा के कलाकार के जीवनी(Family life of artists), नाचा के संगीत(music), पहनावा(costume), नाचा के प्रमुख वाद्य(Instrument), नाचा के पात्र(Character) आदि के विषय म अलग-अलग शोध करे के जरूरत हवय।
गांव कोति अभी घलोक नाचा के लोकप्रियता खतम नइ होय हावय। मंगल उच्छाह के बेला म रातभर नाचा के प्रोग्राम चलत रिथे। फेर रायपुर शहर म नाचा नहीं के बरोबर होथे। पाछु दिन शहर के रंगकर्मी निसार अली के सियानी म नाचा के कार्यशाला के आयोजन संस्कृति विभाग परिसर म राखे गे रिहिसे। शहर के आम जनता म तो ज्यादा रूची नइ दिखिस फेर खास दर्शक मनके रोजेच हुजूम लगे राहय। सबोच ह निसार अली के काम के बड़ई करिन। ओमन नाचा के सरी विधा के जानकारी लोगन ल देवाय के उदीम बेरा-बेरा म करते रिथे। कुछ दिन बाद 'रंग हबीब' के नाव ले फेर वृंदावन हॉल म नाचा देखे के अवसर मिलिस मउका रिहिसे नाचा ल देश-विदेश के कला जगत के फिलिंग म पहुंचइया हबीब तनवीर के जनम दिन के। जइसे के हम आगू गोठियाये रेहेन के दू आखर के नाचा ह डबरा अउ तरिया नहीं बल्कि विकराल सागर आए इही पाके एकक विधा उपर चर्चा करना ही ज्यादा उचित होही। आन के जुबानी गम्मत, पहनावा, संगीत उक के बारे म सुनतेच रिथन। अब हम सिरिफ नचकारिन (Dancer) अउ ऊंकर मोंजरा के विषय म गोठ करबोन।
...'अई इहां के रहइया नोहय... धमतरी तिर कुरूद ओकर गांव, तिर म बलाके दस के नोट दिस अऊ दसरू मंडल ओकर नाव।'
...'हां तो ये श्रीमान जी है रायपुर वाले श्री कार्तिक राम साहू जी, इनकी तरफ से हमारी पार्टी को पचास रूपये की सम्मान राशी मिली है हम उनका अपनी पार्टी की ओर से शुक्रियादा करते है...करते है...करते है...।'
डांसर मन शायरी बोलथे तव उंकर अंजाद गजब के होथे। ओमन ला चार-चार लाइन के गजब अकन शेर याद रिथे। ये बात अलग हे के रचना काखर आए तेन उहू मनला मालूम नइ राहय।
...'छोटे से दिल में अरमान कोई रखना,
दुनिया की भीड़ में पहचान कोई रखना,
अच्छे नहीं लगते जब रहते हो उदास,
अपने होठे पे सदा मुस्कान वही रखना।'
... 'तोड़ दो ना वो कसम जो खाई है,
कभी कभी याद कर लेने में क्या बुराई है,
याद आप को किये बिना रहा भी तो नहीं जाता,
दिल में जगा आपने ऐसी जो बनाई है।'
...'बड़ी हसीन थी जिन्दगी,
जब ना किसी से मोहब्बत ना किसी से नफरत थी,
जिन्दगी में एक मोड़ ऐसा आया मोहब्बत उससे हुई,
और नफरत सारी दुनिया से हो गयी।'
...'दिल का हाल बताना नहीं आता,
किसी को ऐसे तड़पाना नहीं आता,
सुनना चाहते हैं आपकी आवाज,
मगर बात करने का बहाना नहीं आता।'
डांसर मन मोंजरा लेके बाद पइसा देवइया के नाव ल अपन अंदाज म अइसे लेथे के पइसा देवइया के दिल खुस हो जथे। शेरों-शायरी के संग मोंजरा देवइया के फरमाइस तको आथे जेन ला डांसर मन पूरा करथे।
'...मैने प्यार तुम्ही से किया है... मैने दिल भी तुम्ही को दिया है'
'...कोयल सी तेरी बोली, कू कू कू, नैन तेरे कजरारे'
'...चाँदी की दीवार न तोड़ी, प्यार भरा दिल तोड़ दिया
इक धनवान की बेटी ने, निर्धन का दामन तोड़ दिया'
'...दो दिल मिल रहे हैं मगर चुपके चुपके
सबको हो रही है, खबर चुपके चुपके'
'...दिल में तुझे बिठाके, कर लूँगी मैं बन्द आँखें
पूजा करूँगी तेरी, हो के रहूँगी तेरी'
'...मैं क्या करूँ राम मुझे बुड्ढा मिल गया
हाय, हाय बुड्ढा मिल गया
मैं गुड़िया हसीन मेरी मोरनी सी चाल है
सर में सफ़ेद उसके दादा जी सा बाल है
बिगड़ेगा हर काम मुझे बुड्ढा मिल गया
मैं क्या करूँ राम मुझे बुड्ढा मिल गया'
हम इहा फिल्मी गीत के पंक्ति नइ लिखत हाबन बल्कि ये ह नोट के बदला म डांसर मनके मुख ले निकले गीत आए। मंच म नारी संवागा करे पुरूष कलाकार, माने नाचा के डांसर मन दर्शक मनक बीच जाके मोंजरा झोकथे। येमन मंच म एकेच झिन नइ राहय बल्कि तीन-चार झिन रिथे अउ दर्शक कोति बरोबर नजर राखे रिथे के कोनो कोति ले रूपिया देखाही ताहन टप ले दऊड़ के जाना हवय किके। एक डांसर बीच म गाना ल छोड़के मोंजरा लिये खातिर जाथे तव दूसर डांसर गीत ल पूरा करत रिथे। मोंजरा वाली के मंच म आते ही गीत रूकथे अउ ओमन मोंजरा देवइया के नाव लेके शुक्रियादा करथे। नाचा के डांसर मनला सबो प्रकार के गीत मनके जानकारी होथे जुन्ना फिल्मी गीत के संगे-संग जोन भी नवा फिलिम या ओ बखत जोन चलत रिथे तेकरो गीत ओमन ल गाए बर आथे। ओमन शायरी तको गजब के बोलथे। एक नाचा के डांसर के गाये गीत म मूल गीत ले अलगेच प्रस्तुतिकरण होथे तभो ले ओमा मीठास रिथे। शायरी म व्याकरण अउ भाषा के कमी ल आंचलिकता के खुशबू ह दूर कर देथे। अनपढ़ कलाकार मनला गीत अउ शायरी ह मुखग्र होना, फिल्मी गीत, डिस्को, भजन अउ कव्वाली के संगे-संग लोकगीत के समझ अउ गायकी के पकड़ रखना ममूली बात नोहय। दस रूपिया के सम्मान राशी देके डांसर मनले मनपदंस गीत सुनना हमर लिये साहज बात आए फेर कभू-कभू डांसर मन असहज हो जथे जब ओमन के पाला कोनो शराबी अउ उपई दर्शक ले पड़थे। तिर म बलाके आन-तान कहि देथे, अलकरहा गीत के फरमाईस कर देथे। जइसे के हिन्दी फिलिम 'खलनायक' के सुपर हिट गीत कहे जाने वाला 'चुनरी के नीचे क्या है... चोली के पीछे क्या है।' के दौर म गजब चले रिहिसे। हजारों के भीड़ म एकाते अइसन दर्शक मिलथे जोन अभद्र व्यवहार करथे।
मोंजरा लेना अउ देना लाखों नाचा के दिवाना मनके लिये सम्मान राशी आए, ऊंकर कला के प्रोत्साहन आए। नाच के पइसा कमाना, दर्शक के थइली ले पइसा झोरना मोंजरा के उद्देश्य नइ राहय। अब बात नाचा के मोंजरा लेवई-देवई के मउका के करे जाए तव नाचा म गम्मत शुरू करे के पहिली सिरिफ डांसर मन कोति ले करे जाथे। सुघ्घर नव युवती के सिंगार करे युवक कलाकार मन नृत्य अउ गीत के अइसे अद्भुत समां बांध देथे के दर्शक बइठे ठउर ले उठे नइ सकय। इहां ये बात बताना जरूरी हावय के डांसर मन कोनो गम्मत के पात्र होथे तव ओमन मोंजरा नइ लेवय। थ्येटर कलाकार बरोबर अपन पात्र म रमे रिथे। नाचा के शुरूआते म ज्यादा चलथे मोंजरा लेवई अउ देवइ के कार्यक्रम। डांसर मन मंच म जादा समय लेवत हावय येकर मतलब ये होथे के मंच के भीतर म कोनो गम्मत के तियरी होवत हाबे। इही पाके डांसर मन मंच म दर्शक ल बांधे राखे रिथे। जइसे ही कोनो गम्मत सुरू होथे ये डांसर मन मोंजरा अउ गीत फरमाइस ल बंद कर देथे अउ रम जथे गम्मत म।
जयंत साहू, रायपुर
jayantsahu9@gmail.com
9826753304
Subscribe to: Post Comments (Atom)


text:
जिहाँ देवी देवता हवय विराजमान।
साधु संयासी सबो के हवय मान,
हमर छत्तीसगढ़ हवय महान।
जिहाँ किसान बेटा के हवय पहचान,
खेती करईयाँ गाँव के किसान।
जिहाँ हवय तिहार के अलग पहचान,
हर तिहार के अलग—अलग मिष्ठान।
हमर छत्तीसगढ़ हवय महान।
जिहाँ हवय पहुँना भगवान,
गाँव गवई के ये हवय मान।
मिलजुल के रहिथे सबो मितान,
हमर छत्तीसगढ़ हवय महान।
जिहाँ गाय बैईला भईसा पूजा के समान,
छ.ग. ला कहिथे धान के कटोरा मितान।
जिहाँ मया दुलार के हवय प्रित,
सुवा, पंथी, कर्मा,ददरिया जिहाँ के गीत।
हमर छ.ग. सबो ले निक,
हमर छत्तीसगढ़ हवय महान।


text:
छत्तीसगढ़ के मान, छत्तीसगढ़ी भाखा अउ संस्कृति बर सरलग काम अउ चिन्ता करइया साहित्यकार, पत्रकार श्री सुशील भोले के नवा प्रयोग रचना आय 'सब वोकरे संतान ये संगी" - छत्तीसगढ़ी के चार डांड़ी।
छत्तीसगढ़ राजभाषा आयोग के आर्थिक सहयोग अउ वैभव प्रकाशन ले प्रकाशित 'सब वोकरे संतान ये संगी" हिन्दी उर्दू के मुक्तक परंपरा म छत्तीसगढ़ी भाखा म नवा प्रयोग आय केहे जा सकत हे। मात्र चार पंक्ति म, बिना छंद बंधन के सरल, सहज अउ हिरदे के साथ मन ल घलो प्रभावित करे के क्षमता हाबे सुशील भोले के 'चार डांड़ी" म।
हिरदे के भाव अउ शब्द के रंेगाव सरलग होगे हे, तेकर सेती बिना लाग-लपेट के कवि भोले ह अपन बात कहिथे। येला यहू कहे जा सकत हे कि इनकर म बनावटी पन या दिखावा या अनावश्यक वाक्-शब्द लालित्य नइये। येखर से शब्द ह भाव के साथ माला गूथे भर चलथे। सुशील भोले के ज मो चार डांड़ी म साहित्यिक अउ सात्विक परंपरा दिखाई देथे।
'सब वोकरे संतान ये संगी' म चार डांड़ी युक्त कुल साठ रचना सकलाय हे। ज मो रचना मन ल सात संदर्भ म बांटे जा सकथे, जइसे- छत्तीसगढ़ी सामाजिक परंपरा, ऋतु प्रभाव, संस्कार-पर्व, अध्यात्म, प्रदूषण, कायाखण्डी, अउ शिक्षा संदेश।
छत्तीसगढ़ के मूल संस्कृति के संरक्षण खातिर प्रखर चिंतन करइया कवि सुशील भोले ह आत्मकथ्य में सीधा कहिथे कि-
"मोर लेखनी के छापा ये आय जिनगी के दरपन"
छत्तीसगढ़ी म सोच के छत्तीसगढ़ी म लिखना सुशील भोले के ये रचना ह अप्रतिम उदाहरण आय।
सोन पांखी के फांफा-मिरगा या बिखहर हो जीव
सब के भीतर बन के रहिथे एकेच आत्मा शिव
तब कइसे कोनो छोटे-बड़े या ऊँचहा या नीच
सब वोकरे संतान ये संगी जतका जीव-सजीव
इही कारन से कवि सीधा कहना पसंद करथे कि-
सच के सुजी ह बस नानेकुन होथे
फेर लबराही फुग्गा ल फुस ले कर देथे।
इही सरलग म 'सेंदूर" के नवा किन्तु परंपरागत बानगी घलो चार डांड़ी म दिखथे-
मइके छूटगे मया बिसरगे महतारी के अंगना
नान-नान बहिनी-भाई के संग म खेलना-कूदना
कइसे मोह बनाये विधाता तैं चुटकी बर सेंदूर के
कुल-गोत्र सबो तो छूटगे ददा के किस्सा कहना
ये प्रसंग म ये कहना जरूरी हे के अनुभवी साहित्यकार के दृष्टि / परख ह सूक्ष्म लेकिन अधिक प्रभावकारी होथे, छोटे नान नान शब्द म बड़ भाव छिपे रहिथे। मूलत: किसान परिवार के साथ जुड़े गांव घर के सरल किसान के दर्द ल कवि मानो अपन म समेटना चाहथे-
* करजा तो रोज बाढ़त हे जस बेसरम के झाड़ी
* कभू बाढ़ कभू सूखा या भूमि अधिग्रहण के सेती
* बिलबिलावत भूख करजा म देवत हे अपन परान
* देख विकास के चिमनी घलो लेवत हावय परान
* अलहन होगे तरिया-नंदिया मुश्किल हे निस्तारी
* नवा बहुरिया के रेंगना कस लागे मौसम के चाल
समग्र चार डांड़ी के समवाय म कवि सुशील भोले ह ज मो उपमा ल प्रकृति के साथ जोड़ के बनाये बर उदिम करे हे जइसे-
उमर उडिय़ावत हे बनके फुरफुंदी। सावन के ठढ़बुंदिया असन हावय तोर बोली। बादर भइया बड़ा भुलक्कड़।
'सब वोकरे संतान ये संगी" के शब्द चयन म नंदाये शब्द या कम प्रचलित शब्द के प्रयोग नीक लागथे, काबर भाव के साथ जुड़ के चलइया शब्द ह कवि के मौलिकता के साथ सावचेत रहे के घलो पहिचान आय, जइसे ये छत्तीसगढ़ी भाखा के शब्द- खनगी, बदरा, ठोसहा, पोगराबे, बुलक, केंवची, कमइलीन, दहरा, कुलकाथे, खिरगे, गुरतुर, अलहन, लुड़बुड़, दंदोरन, छहेल्ला, चानी-चानी, पोगराही, सर्राथे, अदियावन, गोड़ी दिया, नंगत, झड़कबोन इत्यादि।
कवि सुशील भोले के रचना म छत्तीसगढ़ी संस्कृति के साथ वोकर बचाव के घलो संदेश जुड़े हे। ताकि जन-जन सावचेत हो अथवा स्वयं सुधार के उपाय ढूंढ लेना चाही। समय के साथ चलना घलो जरूरी हे। इही कारन हे के सुशील के चार डांड़ी ह शब्द चित्र बनाये अपन बात ल सहजता से कहिथे-
लुड़बुड़ ले रेंगत देख धक ले करथे छाती
फेर मंडिय़ा के खेल देथे वो तो उलानबाटी
घर के जतका बर्तन-भांड़ा तेला नंगत ठठाथे
रार मचा देथे दिन भर मोर उतियाइल नाती
नारी सशक्तिकरण बर सुशील भोले आह्वान करथे कि-
कतकों जी-हजुरी करले नइ मिलय अधिकार
थोर-बहुत भले मिल जाही चटनी के चटकार
एक बात तो गांठ बांध ले तैं भोले के बानी
जब लड़बे तैं भीरे कछोरा होही तभे उजियार
'सब वोकरे संतान ये संगी" के चित्रांकन बड़ सुघ्घर हे, नवापन हे, मौलिक घलो हे। चित्र ल देख के खुदेच का शीर्षक या नाव होना चाही बन जाथे काबर कि कोनो अंत: रचना म कोनो चार डांड़ी म नाव नइ लिखे हे।
'सब वोकरे संतान ये संगी" संस्कृति चिन्तक, साहित्यकार सुशील भोले के छत्तीसगढ़ी भाखा म बोधगम्य, स्वाभाविक अउ पठनीय चार डांड़ी आय। भोले जी ल हिरदे ले बधाई, छत्तीसगढ़ी भाखा अउ संस्कृति बर अइसनेच अउ उदिम करत रहे तेकर कामना। शुभकरोति।
डॉ. सुखदेव राम साहू 'सरस"
समाज गौरव प्रकाशन
अमीनपारा, पुरानीबस्ती, रायपुर (छ.ग.)
मोबा नं. 9617241315
लेखक-
सुशील भोले
54/191, डॉ. बघेल गली,
संजय नगर (टिकरापारा) रायपुर (छ.ग.)
मो. नं. 80853 05931, 98269 92811


text:
उभरता सिताराछॉलीवुड समाचार
छॉलीवुड बर कुछु नवा करे के चाह दिल म पाले हे बहुमुखी प्रतिभा के धनी नैनी तिवारी
अभिनय ही नहीं बल्कि कुशल एंकर, शिक्षिका अऊ कवियित्री व लेखिका हे, हमर आज के उभरता सितारा
जय जोहार. अलग-अलग तरह के प्रतिभा की धनी नैनी तिवारी ह न सिर्फ अभिनय कला म निपुण हे बल्कि एक कुशल एंकर, शिक्षिका, कवयित्री अऊ लेखिका घलो हे। छत्तीसगढ़ के मुगेंली जिला म पले बढ़े नंदिनी तिवारी (नैनी) ह अपन फिल्मी सफ़र के शुरूआत भोजपुरी एल्बम से करिस। ओखर पहिली छत्तीसगढ़ी फिलिम अंधियार हे, जेन ल एजा़ज वारसी ह निर्देशित करे हे। एखरे संगे संग दूसर फिलिम “मोंगरा“ ह सोहनलाल वर्मा के निर्देशन में बनत हे। ऐ फिलिम म नैनी के अभिनय कला ल अब्बड सराहना मिलत हे।
नैनी ह हिन्दी साहित्य म एमए के संग बीएड अऊ पीएचडी के उपाधि ले हे। ओहा साहित्य के क्षेत्र म अपन पहचान बना चुके हे। ओखर दो cialis prix किताब गज़ल संग्रह गुमगश्ता अऊ कविता संग्रह गुफ़्तगू घलो प्रकाशित हो चुके हे। अपन लेखनी प्रतिभा ल लेके बिहार के भागलपुर म विक्रमशीला यूनिवर्सिटी ह नैनी ल विद्यावाचस्पति यानि कि साहित्य क्षेत्र म पीएचडी के उपाधि प्रदान करे हे। अब डॉ. नंदिनी तिवारी (नैनी) साहित्य के संगे संग छॉलीवुड फिल्म इंडस्ट्री ल भी रोशन करे के इच्छा रखथे।
साहित्य क्षेत्र के संग नैनी अभिनय के क्षेत्र म भी सराहनीय भूमिका निभावत हे। नैनी भोजपुरी के संग छत्तीसगढ़ी एल्बम म घलो काम कर चुके हे। ओखर छत्तीसगढ़ी एल्बम तोर सुरता जल्द रिलीज़ होवईया हे। नैनी अपन प्रतिभा ले छॉलीवुड इंड्रस्टी म कुछ नवा करे के चाहत रखथे। नैनी ह कहिथे कि ओखर जगह फिलिम के बहुत प्रस्ताव आथे लेकिन कहानी के गंभीरता अऊ सबो बात ल ध्यान म रखके वो ह आगे विचार करथे।


text:
मुख्यमंत्री ह कहिन: प्रदेश सरकार के बहुत अकन योजना मन ग्राम सुराज-लोक सुराज के देन
रायपुर, 10 मार्च 2018। मुख्यमंत्री डॉ. रमन सिंह ह कहिन हे कि उंखर सरकार के प्रदेश व्यापी लोक सुराज अभियान देश के सबले बड़े सोशल ऑडिट (सामाजिक अंकेक्षण) अभियान हे। सुशासन के सपना ल साकार करे बर आम जनता ले सीधा गोठ बात करना ए अभियान के मुख्य उद्देश्य हे। डॉ. सिंह काल 11 मार्च ले ए अभियान के तीसर चरण म प्रदेश के सबो 27 जिला मन के दौरा म रवाना होवत हें। अभियान के तीसर चरण 31 मार्च तक चलही।
मुख्यमंत्री जिला मन के प्रवास के बेरा 13 जिला मुख्यालय मन म रात रूकहीं अऊ ओ समें जिला के संगें-संग तीर-तखार के जिला मन के जनप्रतिनिधि मन अऊ अधिकारी मन के बैठक लेके योजना मन के समीक्षा करहीं। डॉ. सिंह अपन प्रवास के बेरा म गांव मन अऊ शहर मन के औचक दौरा घलोक करहीं। उमन आज संझा रायपुर म बताइन कि लोक सुराज अभियान के माध्यम ले छत्तीसगढ़ सरकार गांव मन अऊ शहर मन म आम जनता तक पहुंचथे। तीन चरण म चलइया ए अभियान म जहां गांव वाले मन अऊ आम नागरिक मन ले आवेदन आमंत्रित कर उंखर उचित निराकरण करे जाथे, उन्हें मुख्यमंत्री संग सबो मंत्रीगण अऊ मुख्य सचिव संग सबो अधिकारीगण कई ठन जिला मन के सघन दौरा करथें अऊ आम जनता के बीच चौपाल मन म अउ बैठक मन म सरकारी योजना मन अऊ विकास काम मन के जमीनी समीक्षा करे जाथे।
Live: #LokSuraj2018 के संबंध में मीडिया से चर्चा करते हुएhttps://t.co/uQHLmxvLHS
— Dr Raman Singh (@drramansingh) March 10, 2018
मुख्यमंत्री ह बताइन कि ए साल के लोक सुराज अभियान बर पहिली चरण म 12 जनवरी ले 14 जनवरी तक ग्राम पंचायत अऊ शहर मन म आवेदन प्राप्त करे बर ग्रामीण क्षेत्र मन म शिविर लगाए गए रहिस, जेमा राज्य सरकार ल 30लाख 10 हजार 612 आवेदन पत्र मिले रहिस। एमां ले 28 लाख 05 हजार 890 आवेदन ग्रामीण क्षेत्र ले अऊ एक लाख 85 हजार 778 आवेदन शहरी क्षेत्र ले मिले रहिस। ऑनलाइन मिले आवेदन मन के संख्या 19 हजार 024 हे। मुख्यमंत्री ह बताइन कि एखर बाद दूसर चरण म 15 जनवरी ले 11 मार्च तक संबंधित विभाग मन कोति ले ए आवेदन मन के निराकरण के कार्रवाई करे जात हे। करीब-करीब 50 प्रतिशत आवेदन मन के निराकरण करे जा चुके हे। तीसर चरण म सबो जिला मन म अलग-अलग ग्राम समूह मन के बीच समाधान शिविर घलोक लगाए जाही, जिहां मनखे मन ल पहिली चरण म मिले ऊंखर आवेदन मन के बारे म बताए जाही। तीसर चरण म कुल एक हजार 811 समाधान शिविर मन के आयोजन करे जात हे। एमां ले एक हजार 182 शिविर ग्रामीण क्षेत्र म ग्राम समूह मन के बीच अऊ 629 शिविर शहरी क्षेत्र म वार्ड समूह मन के बीच लगाए जाही।
मुख्यमंत्री ह कहिन कि उंखर सरकार ह सबसे पहिली साल 2005 म ग्राम सुराज अभियान के रूप म ए अभियान ल शुरू करे रहिस। एखर सफलता अऊ जनता के बीच अभियान के बाढ़त मांग ल ध्यान म रखके सरकार ह साल 2012 म नगर सुराज अभियान शुरू करिस अऊ ग्राम अउ नगर दुनों ल जोड़के साल 2015 ले लोक सुराज अभियान के रूप म एकर आयोजन करे जात हे। ए साल ये वाले चौउंथा लोक सुराज अभियान ये। उमन कहिन कि मनखे मन के बीच बइठके उंखर समस्या मन के अऊ जरूरत मन के पता लगाके राज्य सरकार ह कई नवां योजना मन के शुरूआत करे हे, जिंकर आज पूरा सफलता के संग क्रियान्वयन होवत हे। उमन बताइन कि लाखों गरीब मन बर मुख्यमंत्री खाद्यान्न सहायता योजना, लइका मन बर मुख्यमंत्री बाल हृदय सुरक्षा योजना, चिरायु स्वास्थ्य परीक्षण योजना अऊ मुख्यमंत्री बाल श्रवण योजना, तेन्दूपत्ता श्रमिक मन बर मुख्यमंत्री चरण पादुका योजना, मनरेगा के श्रमिक मन बर टिफिन बॉक्स वितरण योजना जइसे कई योजना ग्राम सुराज अऊ लोक सुराज अभियान के देन ये। उमन कहिन कि प्रदेश के गरीब मन ल भोजन के अधिकार देवाए बर देश के पहली खाद्य सुरक्षा अऊ पोषण सुरक्षा कानून बनाए के विचार घलोक ग्राम सुराज अभियान के बेरा आइस। छत्तीसगढ़ सरकार ल सार्वजनिक वितरण प्रणाली (पीडीएस) म व्यापक सुधार करे म ऐतिहासिक सफलता मिलीस।


text:
आत्माराम के मुर्दा घर म परे हे नारी परानी मन सुलिन लगा के रोवा-राही करत हे। डउका लोगन मन रोवई ले जादा मृत्यु परमान पत्र के फिकर म हलाकान हे। बड़े टूरा ह मुड़ी धरे बाप करा बइठे हे, मंझला ह परमान पत्र बनावय बर बुद्वी लगावथे अउ रई-रई के छोटे टूरा ल काम तियारत हाबे। एला-बला,ओला-बला इही बुता फदके हे। कभु काठी के नेवता ल कभु गवाही बर आदमी सकेले बर। सांझ कुन के आत्माराम करे एकतो रात कन के खाए नइये। संझा ले बिहनियां, बिहनिया ले मंझनिया होगे। ऐती ओती के दउड़ भाग के टूरा के भुख करलागे। सरी बेरा म सही दिमाक लगाईस अउ ददा करा घोलंड के बमफाड़ रोए लगगे। रोवा राही म लगीस तव दुसर काम ले छुटकारा मिलीस। बाकी काम ल पास परोयस के मन संभाल लिस।
बिगर मृत्यु प्रमाण पत्र के आदमी ल मृत नइ माने जा सके फेर हस्ताक्षर वाला मन के अगोरा म तो आत्माराम के मास बस्सा जतिस। आत्माराम के लाश के फोटू खिचाइस अउ लेसे बर मुरदौली म लेगिस। आत्माराम के लाश मुरदौली म परे हे अउ वोकर आत्मा ह सॉए ले यमराज करा चल दिस। यमराज आत्माराम के आत्मा ल बिना परिचय पत्र के भितर खुसरन नइ दिस। आत्मा ल किथे जा वापिस धरती अउ अपन आई डी प्रुफ लेके आ। राशन कार्ड, बिजली बिल, 1984 ले पहिली के भु-अभिलेख, मतदाता परिचय पत्र, बैंक के पास बुक, जन्म प्रमाण पत्र, जाति प्रमाण पत्र, मुल निवास येमा से एको ठिन तोर करा होही तव ओकर फोटो कापी लेके आबे तभे भितरी जाबे।
आत्माराम के आत्मा ह अपन घर आके कगत पुरजा खोजिस, अरे रईतिस तब तो मिलतिस। दुच्छा आत्मा लहुटगे। आत्मा किथे मोर तो कोनो आई.डी.नइये, गांव के सियान करा लिखा के लानवं का जेन मन मोला जानथे। यमराज किथे वो नइ चलय,गांव के आदमी करा लिखाय वाला ल घलो राजपत्रित अधिकारी करा सत्यपित कराय बर परही। आत्मा बर अउ बकवाए होगे।
सरपंच हे तेन हल्का उमर के, पटवारी आन गांव के, अउ तहसीलदार अंते राज के। येमन 87 साल के आत्माराम ल भला आत्माराम के रूप कइसे परमानित करही। यमराज किथे आत्माराम तोर कतको पिढ़ी इही गांव म जनमिस अउ मर खपगे ये बात ल तै जानथस मैं जानथवं तभो ले लिखित म होना जरूरी हे। अबतो जेन मनखे करा जन्म, जाति, निवास, अउ मतदाता पत्र म नाम नइये तिकर धरती म कोनो अस्तित्व नइये जीते जी आत्मा समान निवास करत हे। आत्मा किथे जादा झन सता महराज का करना हे तेला बता। यमराज किथे मै कुछू नइ करे सकवं तै तो आत्मा रूप हावस,शरीर सुद्वा रिते सोना चांदी पइसा कउड़ी धरे रिते तव कुछू अऊ सोचतेवं। तै जा अपन शरीर म लहुट जा।
आत्मा मगन होगे वोला तो अऊ जिये के अवसर मिलगे। मारे खुशी के आव देखिस न ताव सॉए ले शरीर म झपागे। शरीर म आगी ढिलागे रिहीस। चिचियावत-चिचियवत आत्माराम चिता ले उठगे। शरीर म आगी के भभकती होइस अउ आत्मा के खुसती होइस। बचाव-बचाव किके बरते-बरत अलथी कलथी छटपटाए लगगे। कठीयारा मन के हावा पानी बंद होगे तभो ले बल करके धकर-लकर आगी ल भुताईस अउ सहर के सरकारी अस्पताल म लेगिस। आई.सी.यू.के खटिय म सुतिस अउ बिगर दवई बुटी खाय फेर मरगे। सरकारी अस्पताल के एम.बी.बी.एस.डॉक्टर ह आत्माराम ल मृत घोसित करिस अउ डेथ साटिपिकट जरी कर दिस। आत्माराम के आत्मा ल यमलोक म खुसरे के परमिसन मिलगे। घरोक मन घलो ये दरी के मरना ह सुभित्ता लागिस। प्रमाण पत्र घलो तुरते पा लीस। अब इही प्रमाण पत्र ह वोकर कुटुम के अस्तित्व के परमान होगे।


text:
गुरुवार, 20 अक्तूबर 2016
दशहरा-देवारी म फटाका के नुकसानी ल रोके खातिर आवास अउ पर्यावरण विभाग के निर्देश
अंजोर.रायपुर। दशहरा अउ देवारी परब म फटाका ले होवइया वायु अउ ध्वनि प्रदूषण के रोकथाम खातिर सबो जिला कलेक्टर अउ पुलिस अधीक्षक मनला अपन-अपन जिला म प्रभावी कार्रवाई सुनिश्चित करे खातिर मंत्रालय म आवास अउ पर्यावरण विभाग के बइठका के आयोजन करे गे रिहिसे। जारी निर्देश म कहे गे हावय के रात 10 बजे ले बिहनिया 6 बजे तक फटाका फोड़े के मनाही रही। अस्पताल, स्कूल, अदालत, धार्मिक संस्था जइसन चरियारी ठऊर के तिर म फटाका झिन फोड़य। संगे-संग लइका मन म वायु अउ ध्वनि प्रदुषण के जानकारी देवत फटाका ले होवइया नुकसान के बारे म जागरूक करे विषय म गोठबात होइस हवय। आगू अधिकारी मनला देवारी तिहार के आगाहू ध्वनि अउ वायु प्रदूषण के माप करके, निर्धारित मानक ले आगर ध्वनि प्रदूषण वाला फटाका बनई अउ बेचई उपर प्रतिबंध लगाये के निर्देश दे गिस। ये संबंध म नेशनल ग्रीन ट्रिब्यूनल, सेन्ट्रल जोन बेंच, भोपाल डहर ले पारित आदेश के कड़ाई ले पालन कराये बर केहे हावय।
सदस्यता लें टिप्पणियाँ भेजें (Atom)


text:
परजातंत्र
परजातंत्र उपर, लइकामन म बहेस चलत रहय। बुधारू किथे – जनता के, जनता मन बर, जनता दुआरा सासन ल, परजातंत्र कहिथें अऊ एमा कोई सक निये। भकाड़ू पूछीस – कते देस म अइसन सासन हे ? मंगलू किथे – हमर देस म ……, इहां के सासन बेवस्था, पिरथी म मिसाल आय। भकाड़ू किथे – तोर मिसाल कहूं डहर जाय, हमर देस म का सहींच म परजातंत्र सासन हे ? अरे हव रे …..के घांव बताहूं, इही परजातंत्र के जनम दिन म, हरेक बछर छब्बीस जनवरी के उतसव मनाथन – मंगलू फेर किहीस। भकाड़ू किथे -मैंहा जानत हंव, फेर में सोंचथंव के जइसे बड़े मनखे मन के याद म पुन्यतिथि मनाथन, तइसने परजातंत्र घला बड़का मइनखे रिहीस होही अपन जमाना के, ओकरे याद म ओकर पुन्यतिथि मनावत होबो। बुधारू हाँसत किहीस – हतरे भकाड़ू, निच्चटेच भकला अस यार, कहींच नी जानस, बपरा परजातंत्र ल जीते जियत मार डरे। भकाड़ू किथे – का ? परजातंत्र जियत हे …..? फेर ये तंत्र कतिंहा हे ? बुधारू बतइस – हमर देस म हे अऊ कतिहां रही, ओकरे सासन चलत हे यार, हमर गुरूजी थोरे लबारी मारही तेमा …….। भकाड़ू किथे – भलुक गुरूजी, अबड़ पढ़ लिख के गियानी धियानी बनगे हाबय, फेर मोला लागथे के दुनिया नी घूमे हय ओहा, मेंहा परजा के सासन चलत, कहूंच करा नी अमराये हंव। मंगलू किथे – टूरा चलगेहे का यार, रंग रंग के गोठियावत हे ? भकाड़ू किथे – निही में नी चले हाबंव, तैं बता भलुक, कती जनता के सासन चलत हे, हमर गांव म ? हमर गांव म पइसा के सासन चलथे, बाहुबल के सासन चलथे, पहुंच के सासन चलथे ….। चुप रे नानुक रेमटा टूरा, जस नाव तस सोंच, बड़ गोठियाथस, तैं गुरूजी ले जादा जानबे – मंगलू टोंकिस ? भकाड़ू सीरियस होके पूछिस – तिहीं बता, रासन कारड बनाये बर, तोर बाबू कतका चक्कर काटीस, अभू तक नी बनीस अऊ तोरे तीर म रहवइया सेठ जेला आवसकता निये, ओकर रासन कारड ल अमराये बर, पंचइत के मुनसी खुदे घर पहुंचगे। सिवदयाल के परिया परे खेत म, पम्प लगाये बर दू बछर ले अवेदन बिजली आपिस म, अतगितान परे हे, अऊ जग्गू दादा के घर म, बिगन योजना के, सरकारी खरचा म, दू ठिन पम्प लगगे। कोंदी काकी घर सौचालय बनाये बर, अधिया के बात करत रिहीन, जबकी हमर बड़े गुरूजी के घर म पहिली ले सौचालय निये का …..उहां कइसे सरकारी सहायता ले दूसर बनगे। छन्नू मारिस टप्पले - अरे भकाड़ू, सेठ पइसा वाला, जग्गू ताकत वाला अऊ बड़े गुरूजी पहुंचवाला, इंकर काम तो होबेच करही। भकाड़ू किथे – उहीच महूं कहत हंव जी के, कते करा हे, जनता के सासन ? अरे मुरूख ये परजातंत्र हा, उप्पर ले आये हे, उंहीचे होही ओकर सासन – छन्नू तरक दिस। भकाड़ू फेर सवाल करिस – कती उप्पर के बात करथस जी, जनपद म नी देखस, काकर सासन चलत हे, अऊ उप्पर चइघ, जिला पंचइत, बिधानसभा अऊ लोकसभा राज्यसभा म घला दिखत निये का, कते परजा के सासन हे ?
मंगलू किथे – तोर तरक म जनता के सासन निये, सासन कन्हो करय, फेर जनता बर सासन तो हाबेच ना ? हांहिस भकाड़ू – कती जनता बर सासन चलत हे ? कती जोजना अभू तक परजा बर किरियानवित होये हे। सड़क जनता बर बनथे ? वइसना होतीस त, मोर गांव ल सड़क बर तरसत सत्तर बछर नहाकगे। हमर काकी के लइका, नानुक सरदी खांसी म, इलाज के अभाव म, रेंग दीस अऊ हमर मनतरी के सास, लाइलाज केनसर ले कइसे बने होगे ? गांव के सुखावत तरिया बर पानी लाने के चिनता कोन ल हे, अऊ सहर के तरिया म, हमरे नरवा के पानी ले, बोटिंग चलथे। धान हमन उपजाथान, फेर भूख म हमरे लइका मरथे ? पानी हमर, कोइला हमर, भुइंया हमर, मेहनत हमर ….. त बिजली बर, काबर हमन तरसथन ? अब तहीं बता, जनता बर सासन होतीस त, अइसन होतीस का ?
मनगलू किथे – जनता के दुआरा सासन चलथे, तभो ले अतेक पीरा……, दूसर के सासन रहितीस, त का होतीस ? भकाड़ू जवाब दिस – कती जनता के दुआरा सासन चलथे जी ? वा कइसे, जनतामन, जे जनता ल बोट देके जिताथे, उही जनता हा, खुरसी म बइठके सासन चलाथे – मंगलू किथे। भकाड़ू फेर किहीस – कती जनता आज तक जीतीस चुनई म छन्नू …….? जनता जेला वोट देथय, ते जीते नी सकय। बुधारू किथे – हमर गांव के सरपंच चुनई म, तोर घर के मन जेला वोट दे रिहीस, तिही जीतिस, अऊ तैं कइसे किथस के जनता के बोट ले, जनता नी जितय कहिके ? भकाड़ू बतइस – भगवान कसम……, हमर घर के मन, जनता ला बोट देबर सोंचे रिहीन फेर, पइसा के लालच म दूसर ल दे पारीन। छन्नू किथे – तुंहरे कस जनता के बोट म जितइया मनखे सासन करथे, एकर माने जनता के दुआरा सासन तो होइस का ? भकाड़ू फेर तरक करिस – जनता के दुआरा कहां सासन होइस, छन्नू भइया, जनता करा, ओतका ताकत निये के, ओहा जनता ला जिता सकय, ओतो पइसा के ताकत ले जीतत जाथें येमन। छन्नू किथे – फेर जितइया घला जनता ताय का ? भकाड़ू किहिस – जे अपन ले बने खड़े नी हो सकय, ते जनता, काला चुनई लड़ही अऊ काला जितही ?
जम्मो झिन के बोलती बंद होगे अऊ चांव चांव बंद होगे। जम्मो लइका, भकाड़ू ला गियानिक जान, केहे लगिन – त तोर कहना काहे भकाड़ू ……, न जनता के सासन आय, न जनता बर सासन आय, न जनता दुआरा सासन आय, त ओसन म, परजातंत्र के जनमदिन फोकटे फोकट, काबर मनाथन यार……। भकाड़ू किथे – मोर हिसाब ले, छब्बीस जनवरी के दिन ल, परजातंत्र के जयंती घोसित कर देना चाही, काबर के, ये तो उही दिन ले मरगे रिहीस, जे दिन जनम धरीस। चरचा सिरागे, झनडा फहराये के बेरा होगे ……..कतको परजातंत्र के जनम दिन मनावत हे, कतको पुन्यतिथि ………..?
हरिशंकर गजानंद देवांगन, छुरा


text:
बइरी जमाना के गोठ
काला बताववं संगी मैं बैरी जमाना के गोठ ल,
जेती देखबे तेती सब पूछत रहिथे नोट ल,
कहूँ नई देबे नोट ल, त खाय बर परथे चोट ल,
काला बताववं संगी मैं बैरी जमाना के गोठ ल।
जमाना कागज के हे, इहिमा होथे जम्मो काम ग,
कही बनवाय बर गेस अधिकारी मन मेर, त पहिली लेथे नोट के नांव ग,
अलग अलग फारम संगी सबके फिक्स रहिथे दाम ग,
अउ एक बात तो तय हे, जभे देबे नोट तभे होही तोर काम ग,
ऊपर ले नीचे खवाय बर परथे,
लिखरी लिखरी बात बर तो चपरासी ल पटाय बर परथे,
चपरासी मन घलो कम चौतरा नई राहय, कथे
कुछ ले दे के मामला ल निपटाय बर परथे,
साहब ल अपन आदमी हरे कइके बताय बर परथे,
गिधवा बरोबर ताकत रहिथे, भिखमंगा लबरा अधिकारी मन,
कब आवय उंकर मेर, अनपढ़ अज्ञानी, अक्कल बुध के नादानी मन,
गरीब के मेहनत नोच खाथे ये जालिम शिकारी मन,
जतका माँगथे ओतके दे देथे, भोला भाला अनारी मन,
संगी हो अभी बात इहे तक नई रुके हे,
नोट के तो मया में घलो अब्बड़ चर्चा हे,
जघा जघा छपे मिलहि तोला एकर परचा हे,
अउ तोर मयारू तोर संग तभे चलही,
जब तै करबे ओकर ऊपर खर्चा हे।
धर्मेन्द्र डहरवाल (मितान)
सोहगपुर जिला बेमेतरा


text:
केशकाल ल उद्यान अऊ मिनी स्टेडियम बर मिलीस 40 लाख रूपिया के सौगात
रायपुर, 14 मई 2018/मुख्यमंत्री डॉ. रमन सिंह आज विकास यात्रा के तीसर दिन चौदहवां पड़ाव म कोण्डागांव जिला के केशकाल पहुंचिन। उमन उहां जनसभा ल संबोधित करत कहिन कि जब तक मैं मनखे मन ले नइ मिलहूं, संतुष्टि नइ मिलय। इही खातिर मैं विकास यात्रा म घलोक जनता ले सीधा मिलत हावंव। उमन कहिन – किसान मन बर 1700 करोड़ रुपया के धान बोनस बांटे अऊ प्रदेश के लोगन ल 30 हजार करोड़ रुपया के विकास काम मन के सौगात देहे, मैं विकास यात्रा म निकले हंव। डॉ. सिंह ह कहिन के अवइया 5 बछर म छत्तीसगढ़ देश के नंबर वन राज्य बनही। चार महीना के भीतर बस्तर के संगें संग पूरा प्रदेश म कोनो घर म अंधियार नइ रहय। प्रधानमंत्री सहज बिजली हर घर योजना (सौभाग्य योजना) के तहत सबो घर ल रोशन कर दे जाही। डॉ. सिंह ह केशकाल म उद्यान अऊ मिनी स्टेडियम के निर्माण बर 40 लाख रूपिया के स्वीकृति के घोषणा घलोक करिन।
मुख्यमंत्री ह कहिन कि विकास यात्रा म मनखे मन के अपार समर्थन अऊ सहयोग मिलत हे। महिला, बुजुर्ग, युवा सबो विकास यात्रा म सहभागी बनत हें, ये अभूतपूर्व हे। उमन कहिन कि जब कोंडागांव जिला बने रहिस, तब मनखे संदेह व्यक्त करत रहिन ये कइसे विकसित होही। आज कोंडागांव म जिला मुख्यालय के सबो आधारभूत संरचना विकसित हो गए हे।
मुख्यमंत्री डॉ. रमन सिंह ह जनसभा म अमर शहीद गेंदसिंह, गुंडाधूर अऊ शहीद वीर नारायण सिंह ल सुरता करिन। उमन विकास यात्रा के चर्चा करत कहिन कि पाछू पंद्रा बछर म छत्तीसगढ़ के विकास म जनता के भागीदारी सुनिश्चित करे गए हे। हमर सरकार ल प्रदेश के जनता ह विकास करे के अवसर देहे हे। हम विकास करके देखा देन। विकास के रफ्तार घलोक बाढ़े हे। सड़क, रेल अऊ एयर कनेक्टीविटी घलोक बाढ़े हे। छत्तीसगढ़ देश म शिक्षा अऊ ऊर्जा के हब बन गए हे।
मुख्यमंत्री ह कहिन कि वनवासी देवी देवता मन के समान होथें। ऊंखर दर्शन ले ओ मन ल सुकून मिलथे अऊ विकास करे के प्रेरणा मिलथे। केशकाल के सभा ल लोक सभा सांसद श्री विक्रम उसेंडी अऊ उच्च शिक्षा मंत्री श्री प्रेमप्रकाश पांडे ह घलोक संबोधित करिन।


text:
मंगलवार, 12 फ़रवरी 2013
अब हमर जात पात के राचर हा चरमरावत जावत हवय, चरवाहा बिन,गाय गरुवा एती ओती भागत जावत हवय, पूना अउ बंगलोर के हवा पानी मा नइ जानन का्य हवय, लैका मन किसम किसम के खिचड़ी पकावत जावत हवय, अउ उंखर खुशी के कारण उंखर दाई ददा मन घलो ऐसनेच, उत्ता धुर्रा खिचड़ी ला बने चांट चांट के खावत जावत हवय्। पर एखर एक सकरात्मक पक्ष हे,जेन समाजवाद ला नेता, मन नइ ला सकिन, ओला लैका मन लावत जावत हवय।
प्रस्तुतकर्ता sHaιя ∂я. sanנay ∂anι पर 8:08 pm कोई टिप्पणी नहीं:
प्रस्तुतकर्ता sHaιя ∂я. sanנay ∂anι पर 8:06 pm 1 टिप्पणी:
सदस्यता लें संदेश (Atom)


text:
यह लेख छत्तीसगढ़ की जनभाषा छत्तीसगढ़ी में है। जिसमें छेरछेरा पर्व के विषय में प्रचलित पंरपरा को लिपिबद्ध किया गया है। कुछ छायाचित्र गुगल से—
9 Jan 2017
छेरछेरा: अन्न दान उत्सव
छत्तीसगढ़ के रहइया मन अपन भाग ल संहरावत किथे जब-जब हम धरती म जनम धरन तब-तब इही भुंइया म आवन। इहा के कन-कन म संस्कार समाहित हवय। खेत के माटी ले लेके घर के कोठा कुरिया अउ गांव के सियार ले दइहान तक पछीना के कथा कंथली छाहित हवय। इहां सियान के बीते म परंपरा बिसरे के तको संसो नइये काबर के हरेक परब खेती अउ माटी ले जुरे हावय। जब तक दुनिया म खेती होही, काया माटी म लोटे रइही तब तक इहां के संस्कृति ल भुलाय नइ जा सकय।
Assembly election 2017: Punjab Legislative Assembly election, Goa Legislative Assembly election, Uttarakhand Legislative Assembly election, Uttar Pradesh Legislative Assembly election, Manipur Legislative Assembly election,
अबही बखत हवय दानपून के तब थोकन छेरछेरा ल तको सोरिया लेथन। छेरछेरा ल अन्नदान के महापरब के रूप म पूस महीना के पुन्नी के दिन मनाये जाथे। ये दिन छत्तीसगढ़ के गांव-गांव म दानशीलता के अनोखा परंपरा देखे बर मिलथे। लइका-सियान सबोच ह घर-घर जाके धान मांगथे। घर वाले मन तको खुशी-खुशी मांगे बर अवइया मनके अगोरा करत चरिहा भर धान ल धरे मुहाटी म बइठे रिथे। घर के दुवारी म अइवइया सबोच हर ठोमहा-ठोमहा धान ल पाथे। दान देवइया अउ लेवइया दूनों के मन म बरोबर खुशी हमाय रिथे। का बड़हर अउ का गरीबहा सबोच मन अन्नदान के ये दिन ल छेरछेरा तिहार के रूप म मनाथे। बिहनिया-बिहनिया घर के मुहाटी म छेरछेरा मंगइया मन किथे-
छेरिक छेरा, छेर मड़ई दिन छेरछेरा,
माई कोठी के धान ल हेर हेरा।
अरन-दरन कोदो दरन,
जभ्भे देबे तभ्भे टरन।
The annual examinations of class 9th and 11th will be conducted by CBSE from 9th March 2017
Dangal has emerged as the highest grossing Hindi film at the box office ever.Aamir Khan’s wrestling drama will also be the first Hindi film to cross Rs 350-crore mark. The film has already collected Rs 345.30 crore in its third week and is still going strong.
अइसन रकम ले छेरछेरा मंगइया मन मुहाटी ले बिगर छोके नइ टरय। तइहा समे से चले आवत ये चलागन म ये बात अऊ जबर हावय के छेरछेरा ल कोनो भिक्षाटन ले जोर के नइ देखय। भलूक छेरछेरा ल दानपरब के कहे जाथे। अन्न दान करके गांववाले मन पुन्य कमाये।
छेरछेरा के तिथि- पौष पुर्णमासी माने पूस महीना के अंजोरी पाख के आखरी दिन अन्नदान के महापरब छेरछेरा मनाये जाथे। हिन्दू पंचाग ह इही दिन ल शाकम्भरी जयंती तको किथे। अइसे कहे जाथे के ये दिन के दानधरम के विशेष महत्ता हावय। ग्रंथ के मुताबिक इही दिन भगवान शंकर नटावतार म माता अन्नुपूर्णा ले अन्नदान पाये रिहिसे। छत्तीसगढ़ म अइसे मानता हावय के अन्न के दान करे ले अन्नपूर्णा माता ह किसान मन ऊपर अपन किरपा बरसाथे। दान देवइया के कोठी कभू रिता नइ होवय।
अन्नदान- छत्तीसगढ़ कृषि प्रधान अंचल आए तेन पाके इहां के सबो परब खेती ले जूरे मिलथे। इहां असाढ़ के महीना म किसान मन धान के फसल उगाथे अउ कुवार-कातिक के आवत ले धान ह लुवा-मिंजा के कोठी म छबा जथे। पूस आवत ले खेती-किसानी के सरी बूता उरक जाये रिथे। परंपरा अनुसार छेरछेरा म किसान मन उही कोठी के धान ल दान करके पुनित कारज करथे। छेरछेरा म धान-कोदो जइसन अन्न के दान ही करथे। तभे तो उनला अन्नदाता कहिथे दुनिया।
छेरछेरा परब के लोकमान्यता- छेरछेरा परब ल लेके कतकोन किस्सा तको किथे सियान मन। ओमन बताथे के एक समय म छत्तीसगढ़ म गजब सुघ्घर फसल होय रिहिसे। सबो बड़का किसान मन अपन-अपन खेत के फसल ल लू मिंज के कोठी म छाब दिस। दूसर कोति गरीब बनिहार मन पोट-पोट भूख मरे बर धर लिस तब अन्न माता रिसागे। माता किथे मैं सबोके सपूरन अन्न दे हाबव तभो ले कइसे आधा मानूख भूखन-लांघन हावय। रिस म माता ह धरती म अकाल पार दिस। अकाल ले सबो के कोठी-डोली अटागे। तब सबो जुरमिलके अन्न माता ले अरजी-बिनती करीन। माता ह परगट होके किथे-तुमन मोला अपन कोठी म धांद के राखे झिन राहव बल्कि सबला अन्न के दान करत राहव। जग म कोनो लांघन झिन राहय अइसन उदीम करव। अन्नपूर्णा माता के कहे अनुसार सबो कोनो अन्न के दान करे कर तियार होगे। तब माता के किरपा ले सबो के फसल ह बने होइसे अउ पूस के पुन्नी के दिन माता ह परगट होय रिहिसे तेन पाके उही दिन ल ही दान परब के रूप म मनाये के चलागन शुरू करे गिस। गांव के लइका मन अलग सियान मन अलग-अलग टोली बनाके घरो-घर किंजरथे। दान करइया मन घर के दुवारी मन धान के टोपली धरे ठाढ़े रिथे। ये दिन बीजा-बीजा अउ माली-कटोरी मन नहीं बल्कि म मुठा, पसर अउ काठ-पइली धान के दान करे जाथे।
छिर्रा छेरछेरा मंगइया- गांव के नान्हे लइका मन अपन-अपन बर छेरछेरा मांगे बर जाथे। ये दिन के पाये धान ल लइका मन अपन पोगरी धरथे। अइसने घर म सउंधिया अउ गांव म लगे कोतवाल, नाऊ, धोबी, राउत, मेहर मन तको गांव म आन लोगन मन संग संघरे छेरछेरा मांगथे। मालिक ठाकुर मन अपन-अपन बनिहार मनला मनमाफिक दान करथे।
टोली म छेरछेरा मंगइया- गांव-गांव म भजन-किर्तन, सेवा मंडली, रामायण, रामधुनी, अखाड़ा, लीला मंडली वाले मन चरियारी काम बर छेरछेरा मांगे खातिर गाना-बजाना करत निकलथे। जगह-जगह म गीत-गोविंद तको सुने म मिलथे। रामधुनी अउ डंडा नाच ले गांव भक्तिरस म सराबोर हो जथे।
समाजी रूपिया के हिसाब-किताब- गांव के समाजी वाला मन छेरछेरा के सकलाये धान ल बेंचके बाजा-रूंजी बिसाथे। उपराहा रकम ल सकेल के राखे रिथे। जेन कोनो ल मउका म रूपिया के जरूरत परथे तव इही समाजी पइसा ल बियाज म उठाथे। साल के साल छेरछेरा के दिन समाजी पइसा के हिसाब-किताब तको होथे। जेन मन समाजी पइसा ल उठाये रिथे तेन मन फेर समाज म जमा करथे। अइसे रकम ले धीरे-धीरे समाजी पइसा के बढ़ोत्तरी तको होवत रिथे। छेरछेरा परब ह धान के महत्ता तो बगराबेच करथे संगे-संग एक दूसर ल मउका म रूपिया-पइसा, धान-चाउर के साहमत करे के सीख तको देथे।
Russia: Canada: United States: China: Brazil: Australia: India:
Iran: Mongolia: Peru: Chad: Algeria:
अन्नदान के परब छेरछेरा ह आन राज म तको छत्तीसगढ़ी संस्कृति अउ पंरपरा के शान बनथे। जेन दुनिया के कोनो कोना म नइ होवय वो छत्तीसगढ़ के गांव म देख बर मिलथे। आन बर सीख के गोठ आए के छत्तीसगढ़ म दानपून के तको विशेष परब आथे। येमा जेन मन धरम करम ले जुड़े हावय तेने मन अऊ जेन मन धरम-करम ले कोसो दुरिहा रहिथे तेने मन पूस के पुन्नी म धान के दान करके पून कमाथे। वइये ये दिन के पुराण म एक अउ उल्लेख मिलथे के इही दिन ले पुण्य स्नान के शुरूआत होते जोन मांघी पुन्नी तक चलथे। ये स्न्नान के हिन्दु धर्म म विशेष महत्व बताये गे हावय। अइसे मनता हवय के ये दिन के स्न्नान, धियान अउ दान मोक्षदायनी होथे। माने छेरछेरा के दिन स्न्नान-धियान-दान आदि करम करे ले जीव घेरी-बेरी जनम-मरण के बंधना ले छूटथे, मोक्ष मिलथे।
Argentina: Kazakhstan: Congo, Democratic Republic of the:
Mexico: Saudi Arabia: Indonesia: Sudan: Libya:
-------------
यह लेख छत्तीसगढ़ की जनभाषा छत्तीसगढ़ी में है। जिसमें छेरछेरा पर्व के विषय में प्रचलित पंरपरा को लिपिबद्ध किया गया है। कुछ छायाचित्र गुगल से—
Subscribe to: Post Comments (Atom)


text:
जहां ले अरपा दाई ह परगट होवे हे वो जगह गांव अमरपुर पेन्ड्रा हावय फेर वो जगह म कब्जा कर लेहे कुछ स्वारथी मन ह। बचे-खुचे कसर ल पेन्ड्रा के रहवासी मन ह पूरा कर देहे। पेन्ड्रा के जम्मो गन्दा पानी ल नाली बना के अरपा धहर छोड़ देहे। आऊ अरपा दाई के परगट होवे के जगह के आस-पास चारो मुड़ा म पाताल ल खोद-खोद के पानी ल निकालत हावे।
अपन पुरखौती चीज-जायजाद ल जेन डहर ले सम्भाल के रखतथन वैइसने पेन्ड्रा के लोगोन मन अरपा दाई ल नई रखीन, बड़ दुख लगते। दू बछर होगें अरपा बचाओं अभियान लेके हमन वहां जाथन फेर अतका बड़ नगर ले कुछ साथी मन ही जुड़थे। नगर पंचायत के अध्यक्ष विवेक जायसवाल हर अपन कुछ साथी मन के साथ अरपा दाई ल बचाये बर अपन डहर ले परयास करथे। फेर बड़े नेतामन, विधायक, भाजपा, कांग्रेस के पदाधिकारी मन ल कोनो मंतलब नई हे। फेर जिला के अधिकारी मन तो अपन कुरर्सी बचे रहये तेमा भिड़े रहत हे। बिलासा कला मंच के संगवारी मन जेमा मोर साथ राघवेन्द्र धर दीवान, डा.सुधाकर बिबे, राजेन्द्र मौर्य, अजय षर्मा, रामचरण यादव, देवानंद दुबे, अष्विनी पाण्डेय, भीम यादव, विजय यादव, दिलहरण साहू, संजय ठाकुर, उमेन्द्र यादव, अऊ कान्हा ह अरपा बचाओ अभियान जेमा जल, जंगल, खेेत, बाघ ल बचाये बर 30 अप्रेल 2011 ले 4 दिन तक के यात्रा ल करिन। अरपा अऊ षिवनाथ नदी के संगम ले अरपा नदियां के किनारा ल पकड़ के बसे गांव मन म जा जा के लोगन मन लंग मिलत रहेन। सब्बो गाॅव के मन बर परसन होवें। पर प्ररषासन के घोर उदासीन पना ल देख के निराष हो जावे। ऐसने सबो डहर दिखीस। अरपा के उद्धार करेबर तो दूर जंगल अऊ खेत ल बचाये बर भी परषासन ह कुछ उपाय नई करे हावेय।
बिलासपुर म षासन के कमिष्नरी, कलेक्टर आफीस, सिचाई, वन, प्रदूशण विभाग हावे पर कोनो मन के आंख म ये दूरदसा हर नई दिखत हे।
बिलासपुर नगर के तो आऊ, खराब हालत हे। अरपा विकास प्राधिकारण बने एक बरस हो गयै हे। फेर आयुक्त, संभागीय कार्यालय म अरपा विकास प्राधिकरण के नाम म कुछु चिट्ठी-पट्टी, कागजात नई हावय, बड़ दुख होथे सुन के। प्राधिकरण के काम ह इहां के अखबार मन म ही दिखते।
नगर निगम ह अरपा दाई म कचरा डालत हे, नाली के गन्दा पानी ल फेकत हे आऊ यहां के महापौर अऊ पार्शद मन के साथ निगम के अधिकारी मन कुभकरण बने सोवत हे। ऊपर ले प्रषासन ह नदियां के दोनो डहर 200 मीटर नाप जोक करके गरीबहा मनखे मन ल डेरवावत हे। आऊ चीज वाले बड़े मनखे मन अपन पैसा के बल म गुर्रावत हे।
गरीबहा अऊ किसान मन के कोनो नई हे। मुख्यमंत्री ह दू रूपया किलो चावल बेच के सोचत हे मै हर अब्बड़ काम कर डाले हव आऊ कांग्रेस ह कभू-कभू अखबार म समाचार छपवा के सोच ले हे कि छत्तीसगठि़या मन के बात ल उठावत हन आऊ दमदार विपक्ष के भूमिका ल निभावत हन।
ये नेता अऊ अधिकारी मन छत्तीसगढि़या मन के आलसी पना, आऊ जान दे कुछ नई होवय के कमजोरी ल बड़ जानथे। तभे-तव छत्तीसगढि़या संस्कष्ति, कला, रीति- रिवाज, नदीयां, पानी, पेड़, खेत, आऊ यहां के षांति जम्मो खतम होत जात हे। अपन राज्य म हमन बाहरी हो गये हन।
आवा अरपा दाई ल बचावो, जो दुरदषा हमन करे हन वोला सुधारन। हमन अपन बर नई तो कम से कम हमार पाछु-पाछु चले आवत हे हमन के लईका मन बर उनखर स्वस्थ जीवन बर, अरपा ल बचाए बर, चेतना जागाईन। ए बरसात म कम से कम एक पेड़ जरूर लगाईन, खेत ल बचाईन, बे मतलब के लगत हावय उद्योग- कारखाना ल सहयोग मत करव। ओखर ले भविश्य म होेहय भंयकर बिमारी, पानी के समस्या आऊ वातावरण म जहरीली धूआ, राख। एखर ले बचे बर जागना पढ़ही, जगाना पढ़ही तभे सब के उद्धार होही। ऐसे करे ले सब ले बढ़ के पुण्य के काम होही।
डा.सोमनाथ यादव
1, प्रेस क्लब भवन, ईदगाह रोड़
बिलासपुर (छ.ग.)


text:
ताजा समाचारविशेष
इहां कोनो असहाय सियान भूखा नइ सोवय …. ये जाने बर पढ़व
सेवा सरिता के पहल ले 30 महिला-पुरूष ल मिलथे भोजन
रायपुर । बालोद जिला के दल्लीराजहरा म महिला समूह के एक अनूठा पहल सामने आईस हे। इखर सेवा भावना के चलत कोनो असहाय सियान भूखा नइ सोवत हवय। आपन ल बता दन कि जिला के असहाय सियान बर जिला के महिला समूह ह खुद हो के खाना बनाके टिफिन ले उंखर घर म भोजन पहुंचात हवय। ये काम बर महिला मन ह अपन घर के जम्मो काम निपटाए के बाद समय निकालथे। एखर बाद एक घर म इकट्ठा होके सब्बों महिला मन मिलजुल के खाना बनाथे। फेर ये भोजन ल टिफिन म पैक करके सियान तक पहुंचात हवय।
सियान मन बर सेवा भावना लिए दल्लीराजहरा के सेवा सरिता समूह के करीब 12 महिला मन पीछू 6 महीना ले लगातार ये काम म जुटे हवय। समूह के महिला मन के मानन तव ये काम ल करे ले उंमन ले अब्बड़ सुकून मिलथे। आज ये महिला मन के चलत दल्लीराजहरा नगर म कोनो भी असहाय सियान भूखा नई सोवत हवय। बता दन कि ये महिला मन दल्लीराजहरा के वार्ड क्रमांक 5 म अइसे सियान मन ल भोजन पहुंचात हवय, जे गरीब, बेसहारा अउ शारीरिक रूप ले कमजोर हवय। महिला मन के कहिना हे कि दल्लीराजहरा म अइसे चुनें हुए 30सियान महिला अउ पुरुष हवय। जेमन ल उंमन रोजाना फोकट म भोजन पहुंचत हवन। महिला मन ह बताइन कि उंखर ये काम म परिवार घलो पूरा सहयोग करत हे। समूह के महिला मन कहिन कि शुरु म 3 महिला ये काम म लगे रहिस हे। ओखर बाद समय के संग- संग ये काम म अउ महिला मन जुड़त चले गिस।
दरअसल, एक महिला मन के सोचा हवय कि शहर म कई अइसे सियान हवय जे ल खाना नइ मिल पावत हे। इखर मन के कोनो नइए। घरवाले रहे के बाद भी कोनो उंखर मन बर ध्यान नइ देवत हे। अइसे सियान के ख्याल रखे बर महिला मन ह इक्कठा होके टिफिन बनाए बर निर्णय लिस हे।
महिला मन बताइन कि एक मंदिर के भंडारा म देखिन कि कुछ गरीब अउ असहाय सियान भोजन करत रिहिन हे। तभे उंखर मन म ख्याल आइस कि आज तो इमन ल भंडारा म भोजन मिल गेहे। एखर बाद बाकी के दिन म ये बुजुर्ग का करत होही अउ कैइसे भोजन बनाथे या खाथे। बस उही दिन ले अइसे असहाय अउ आर्थिक रूप ले परेशान सियान बर उंमन भोजन पकाए के निर्णय ले लिस।


text:
जल संसाधन मंत्री बृजमोहन अग्रवाल ह बनाइस कार्ययोजना, शासन के आदेश होइस जारी
रायपुर, 03.04.2018। प्रदेश के जल संसाधन मंत्री बृजमोहन अग्रवाल ह जल संरक्षण अऊ संवर्धन के दिशा म आगू बढ़त एक अभिनव कार्ययोजना बनाए हे। जेखर तहत छत्तीसगढ़ राज्य के प्रमुख नदिया जेकर उद्गम स्थल छत्तीसगढ़ राज्ये म हे वो नदिया मन के उद्गम स्थल के पुनर्जीवन अउ ऊंखर जल ग्रहण क्षेत्र के विकास बर प्रदेश स्तर के समूह बनाके योजनाबद्ध ढंग ले काम करे जाही।
ए समूह म विभागीय तकनीकी अधिकारी मन के संगें-संग समाज के कई क्षेत्र मन म कार्यरत प्रबुद्धजन जइसे इतिहासकार, साहित्यकार, लेखक, पत्रकार, पर्यावरण संरक्षण के क्षेत्र म काम करत समाजसेवी मन अउ समाजसेवी संस्था मन के वरिष्ठ मनखे मन ल सामिल करे जाही।
श्री अग्रवाल ह सचिव जल संसाधन ल पत्र लिखके एखर बर कार्य योजना तैयार करे के निर्देश दीए रहिन। जेमा उमन मुख्य अभियंता स्तर के अधिकारी ल नोडल अधिकारी बनाए जाय अउ टीम के गठन लउहे करे बर कहे रहिन। ए संबंध म 2 मार्च 2018 के दिन संयुक्त सचिव जल संसाधन विभाग ह आदेश जारी कर देहे हे। जेखर अनुसार मुख्य अभियंता महानदी जलाशय परियोजना रायपुर एस.वी. भागवत ल नोडल अधिकारी बनाए गए हे। संगेच नदी विशेष कार्य योजना बर संबंधित अधीक्षण अभियंता स्तर के अधिकारी मन वन विभाग अउ आन विभाग मन ले समन्वय स्थापित करहीं।
ए कार्ययोजना के बारे म जल संसाधन मंत्री बृजमोहन अग्रवाल ह कहिन कि नदिया हमर जीवन के लकीर हे। एखर सेती जीवनदायिनी नदिया मन ल बचाय बर हम सरलग प्रयासरत हन। एकरे तहत नदिया मन के उद्गम स्थल ल स्वच्छ करत ओला पुनर्जीवित करके जल प्रवाह अनवरत रहय ये सुनिश्चित करे बर ये हमर एक प्रयास हे। ए अभियान ल समाज के प्रबुद्धवर्ग के सहयोग अऊ मार्गदर्शन लेत आगू बढ़ाबोन।


text:
- नगरीय प्रशासन मंत्री श्री अमर अग्रवाल ह करिस शुभारंभ
- बढि़या काम मन बर सात महिला समूह मन के सम्मान
- रायपुर शहर म घर-घर जाके कचरा उठइया वाहन मन ल हरी झण्डी
रायपुर, 9 मई 2018। स्वच्छ भारत मिशन के अंतर्गत कचरा मुक्त शहर मन के निर्माण बर स्टार रेटिंग प्रोटोकॉल ल लेके छत्तीसगढ़ अऊ ओड़िसा राज्य के संयुक्त कार्यशाला के शुभारंभ नगरीय प्रशासन अउ विकास मंत्री श्री अमर अग्रवाल ह करिन। कार्यशाला म दोनो राज्य मन के नगरीय निकाय मन के अध्यक्ष अऊ अधिकारी मन ह हिस्सा लीन। केन्द्रीय शहरी विकास अउ आवास मंत्रालय कोति ले छत्तीसगढ़ सरकार के नगरीय प्रशासन अउ विकास विभाग के सहयोग ले क्षमता विकास बर ए कार्यशाला के आयोजन करिस। छत्तीसगढ़ के मुख्य सचिव श्री अजय सिंह, भारत सरकार के शहरी विकास मंत्रालय के संयुक्त सचिव श्री बी.के. जिंदल, ओडिशा के अकतहा मिशन संचालक श्री कल्याण कुमार रथ अउ सचिव नगरीय प्रशासन डॉ. रोहित यादव घलोक ए अवसर म उपस्थित रहिन।
नगरीय प्रशासन मंत्री श्री अग्रवाल ह मिशन क्लीन सिटी योजना के अंतर्गत बढि़या काम मन बर कई ठन नगरीय निकाय मन के 7 महिला स्व सहायता समूह मन संग स्वयंसेवी संस्था ‘पाईव्ह एम आर्मी’ अऊ ‘बंच ऑफ फूल्स’ ल सम्मानित करिन। उमन नगरीय प्रशासन विभाग कोति ले जनजागरूकता बर प्रकाशित पुस्तिका ‘स्वच्छता दीदी’ के विमोचन घलोक करिन। श्री अग्रवाल ह स्वच्छता के बारे म मनखे मन म जागरूकता लाय बर छोटे भीम किरदार ल लेके तैयार करे गए छोटे फिल्म ‘लगे रहो’ के लोकार्पण घलोक करिन। नगरीय प्रशासन विभाग के सचिव श्री रोहित यादव ह स्वागत भाषण दीन। उमन स्टार रेटिंग योजना के बारे म बताइन कि एखर से निकाय मन अऊ मनखे मन म आपसी प्रतिस्पर्धा होही अऊ अपन स्तर सुधारे बर ओ मन प्रयासरत होहीं। नगरीय प्रशासन विभाग के संचालक श्री निरंजन दास ह आभार प्रदर्शन करिन।
पूरा समाचार आप संवाद के बेवाईट म ये कड़ी ले पढ़ सकत हवव।


text:
देवी देवता के पूजा इस्थान म होथे मड़ाई
गांव-गवई म मेला मड़ाई के बढ़ महत्व हे, गांव के देवी-देवता के पूजा-पाठ कर के ओला खुशी अउ उल्लास के संग मड़ाई के रूप म मानथे, गांव-गांव म मड़ाई-मेला के अपन अलगेच महत्व रहिथे, मड़ाई मेला ह हमर छत्तीसगढ़ी संस्कृति म परमुख इस्थान रखथे , जेन ह परमुख रूप ले आदिवासी देवी-देवता मन के पूजा ले सुरु होथे, तभोले अभी के बेरा में येला सब्बो वर्ग के मनखे मन जुर मिलके
खुशी ले मनाथे, अउ सब्बो मनखे मिलके बढ़ धूम-धाम से मड़ई म जाथे, जेमा छत्तीसगढ़ कई विशेष तरहा के परम्परिवेश-भूसासृंगार ल देखे के अवसर मिल 000 गांव-गांव म मड़ाई के तिहार दसहरा तिहार के बाद ले सुरु हो जाथे, अउ माघी पुनि के महाशिवरात्रि
तक चलथे जेमा कुछ इस्थान मनके मड़ई ह पूरा छत्तीसगढ़ म परषिद हे, जइसे बस्तर के मड़ाई, बस्तर म सबले जादा मड़ाई के आयोजन करे जाथे, तेखरे सेती बस्तर ल मड़ाई के संसार कहिथे। ओखर बाद नारायणपुर के मड़ाई पूरा छत्तीसगढ़ म परषिद हे।
इंखर बाद अउ बड़े छोटे गांव सहर हे जहा तरहा-तरह के मड़ाई मेला के आयोजन करे जाथे, मड़ाई के आयोजन ल गांव के मनखे अउ सियान मन मिलके करथे, कोन दिन मड़ाई होही येखर दिन के फईसला गांव के सियाu मन करथे, अउ ढोल बाजा के साथ देवता ल गांव के मड़ाई म लाके पूजा-पाठ करथे।
मड़ाई ह थोड़ बड़का रूप लेके मेला के नाव ले सहर अउ गांव म जगह-जगह भराथे अउ देवी-देवता के पूजा के इस्थान म मनखे मन सक्लाथे, जहा सब्बो किस्म के समान बाजार हाट म मिलथे। अपन जरूरत के समान गवई के मनखे मन इँहा ले खरीदके ले जाथे।
धान मिसाये के बाद बिहाव के समय सुरु हो जाथे बिहाव म लग समान ल गंवाई के मनखे मन मेला मड़ाई ले बिसाथे। अउ बड़ खुशी ले मड़ाई मेला मानथे।
अनिल कुमार पाली, तारबाहर बिलासपुर छत्तीसगढ़।
प्रशिक्षण अधिकारी आईटीआई मगरलोड धमतरी।
मो.न.-7722906664,7987766416


text:
सत् मारग म कदम बढ़ाके, देश-धरम बर करीन हें काम।
वीर सुराजी वो हमर गरब आय, नांव जेकर हे अनंतराम।।
देश ल सुराज देवाय खातिर जे मन अपन जम्मो जिनिस ल अरपन कर देइन, वोमन म अनंतराम जी बर्छिहा के नांव आगू के डांड़ म गिनाथे। वो मन सुराज के लड़ाई म जतका योगदान देइन, वतकेच ऊँच-नीच, छुआ-छूत, दान-दहेज आदि के निवारण खातिर घलोक देइन, एकरे सेती एक बेरा अइसे घलोक आइस के अनंतराम जी ल अपन जाति-समाज ले अलग घलोक रहे बर लागिस। अछूतोद्धार के कारज खातिर गाँधी जी ह छत्तीसगढिय़ा गाँधी के नांव ले विख्यात पं. सुंदरलाल जी शर्मा के संगे-संग जम्मो छत्तीसगढ़ ल अपन गुरु मानिन, त एमा अनंतराम बर्छिहा जइसन मन के घलोक योगदान हवय।
अनंतराम जी बर्छिहा के जनम छत्तीसगढ़ के राजधानी रायपुर ले करीब 24 कि.मी. दूरिहा म बसे गाँव चंदखुरी म 28 अगस्त सन् 1890 म होए रिहिसे। ए मेर ये जानना जरूरी हवय के रायपुर के उत्ती दिशा म बसे ये चंदखुरी ह उही ऐतिहासिक गाँव आय, जेला हमन दुनिया के एकमात्र कौशिल्या मंदिर खातिर जानथन। अनंतराम जी के माता के नांव यशोदा बाई अउ पिता के नांव हिंछाराम जी बर्छिहा रिहिसे।
अनंतराम जी के लइकई उमर के नांव नंदा रिहिसे। उंकर सियान हिंछाराम जी कुल 15 एकड़ खेती के जोतनदार रिहिन हें, एकरे सेती घर के आर्थिक स्थिति थोरुक कमजोर रिहिसे। बाबू नंदा ल चौथी कक्षा के बाद अपन पढ़ाई ल छोड़े बर परगे, अउ एकरे संग वो ह नांगर-बक्खर अउ खेती-किसानी म भीडग़े। इही बीच उंकर सियान सरग के रस्ता चल देइन। अब अतेक बड़ परिवार के जोखा-सरेखा नंदा के खांध म आगे, तेमा अकाल-दुकाल के मार। वो अइसे सुने रिहिसे के व्यापार करे म लछमी के आवक जल्दी होथे, एकरे सेती वो खेती के संगे-संग छोटकुन दुकान घलोक चालू करीस। तीर-तखार के गाँव मन म काँवर म समान धरके घलोक जावय। वोकर मेहनत अउ ईमानदारी ह रंग लाइस, अउ देखते-देखत वो बड़का बैपारी के रूप म अपन चिन्हारी बना डारिस। सिरिफ तीरे-तखार के गाँवेच भर म नहीं भलुक दुरिहा के गाँव मन म घलोक वोकर नांव के डंका बाजे लागिस।
सन् 1920 के बात आय। जब गाँधी जी रायपुर आइन त उंकर दरस करे के साध कर के बर्छिहा जी रायपुर आइन, अउ गाँधी जी के वाणी ल सुन के वो गाँधी जी के अनुयायी बनगें। वो बेरा ह तो स्वतंत्रता संग्राम के बेरा रिहिसे। पूरा देश म एकर लहर चलत रिहिसे, तेकरे सेती जम्मो मनखे के मन म कोनो न कोनो किसम ले सुराज के भावना मन रहिबे करय, त भला अनंतराम वो लहरा ले कइसे बांचे सकत रिहिसे। छत्तीसगढ़ अंचल लोकमान्य तिलक के आंदोलन ले प्रभावित हो चुके रिहिसे। पं. माधवराव सप्रे ह सन् 1900 म 'छत्तीसगढ़ मित्रÓ के प्रकाशन चालू कर डारे रिहिसे। 1903 म भारतीय राष्ट्रीय कांग्रेस के स्थापना रायपुर म होगे रिहिसे। सन् 1907 म स्वदेशी जिनिस मनके दुकान खुलगे रिहिसे। आर्य समाज के संस्थापक स्वामी दयानंद सरस्वती 'सामाजिक असमानताÓ के खिलाफ संघर्ष करत बिलासपुर तक आगे रिहिन हें।
एकर प्रभाव पूरा छत्तीसगढ़ म परत रिहिसे। अइसन म युवा अनंतराम के मन म ए सबके प्रभाव कइसे नइ परतीस? बर्छिहा जी के अपन कुर्मी जाति समाज तो पहिलीच ले ए मारग म आगू बढ़ चुके रिहिसे। गाँधी जी के आगमन तो ये सुलगत आगी म घीव के कारज करीसे। अइसन म बर्छिहा जी भला कहाँ पाछू रहितीन, उहू मन अपन दुकानदारी के जम्मो काम-काज ल अपन छोटे भाई सुखराम बर्छिहा के खांध म सौंप के राष्ट्रीय आंदोलन म कूद गें।
सन् 1923 म नागपुर म झंडा सत्याग्रह चालू होइस। छत्तीसगढ़ के जम्मो खुंट ले सत्याग्रही मन नागपुर पहुंचे लागिन। वो सत्याग्रह म भाग लेके छै-छै महीना के सजा घलोक काट आइन। बर्छिहा जी के ये पहली जेल यात्रा रिहिसे, जेला उन नागपुर केंद्रीय जेल म काटिन। वोकर बाद तो उन घर-बार ल छोड़ के गाँव-गाँव अलख जगाये लागिन। एकर सेती उनला सन् 1930 म एक पइत फेर एक बछर के सजा होइस। सन् 1930 के आंदोलन के केंद्र चंदखुरी च गाँव ह बनगे रिहिसे, जेकर प्रसिद्धि पूरा देश भर म होए रिहिसे। वो गाँव के मन अनंतराम बर्छिहा के अगुवई म असहयोग आंदोलन म बड़का भूमिका निभाए रिहिन हें। गाँव-गाँव जाके विदेशी जिनिस मनके बहिष्कार के बात करयं, वो जिनिस मनके होरी बारयं, छुआछूत मिटाए के बात करयं, खादी ग्रामोद्योग के प्रचार करयं, सहभोज के आयोजन करयं, बीमार मनखे मन के सेवा करयं, उनला दवई बांटंयं, गाँव के साफ-सफाई करयं, नान्हें लइका मनला पढ़े खातिर प्रोत्साहित करयं।
चंदखुरी गाँव वो बखत राष्ट्रीय आंदोलन के गढ़ बनगे रिहिसे। अइसे म फिरंगी शासन कब तक कलेचुप बइठे रहितीस? गाँव म पुलिस के घेरा डार दिए गेइस। एक बटालियन पुलिस उहां तैनात कर दे गइस। फेर वो पुलिस वाला मनके गुजारा होतिस कइसे? सरकारी व्यवस्था के खिलाफ म तो आंदोलन होवत रिहिसे। पुलिस वाले मनला मांगे म कोनो आगी-पानी तक नइ देवत रिहिन हें। बर्छिहा जी के दुकान म बिसाए म घलोक कोनो समान नइ मिलत रिहिसे। अइसन म पुलिसवाला अउ स्वतंत्रता संग्राम सेनानी मन के आपस म ठनना स्वभाविक रिहिसे। ए बगावत के असर आसपास के अउ आने गाँव मन म घलोक बगरत जावत रिहिसे।
एकर जानकारी जिला के अधिकारी मन जगा घलोक पहुंचीस। जिला कप्तान चंदखुरी पहुंचीस अउ उहां के लोगन ल समझाए-बुझाए के उदिम करिस। बर्छिहा जी के दुकान ले समान लेना चाहिस। उंकर जगा संदेश भेजवाइस। जेकर जवाब मिलिस- 'आप हमर इहाँ मेहमान बनके आहू त आपके सुवागत हे, फेर कहूं सरकारी अधिकारी बनके आहू, त आपला हमर असहयोग हे।Ó ए जुवाब ले अधिकारी चिढग़े, अउ पूरा गाँव म कहर मचा देइस। घुड़सवार पुलिस वाला मन पहुंचीन अउ पूरा गाँव ल रौंद डारिन। बर्छिहा जी के दुकान ल लूट डारिन। अतको म उंकर मन नइ माढि़स त घोसना कर डारिन के बर्छिहा जी के दुकान ले जेन कोनो उधारी लिए होहीं वोला वापस झन करे जाय। संग म अनंतराम बर्छिहा के संगे-संग गाँव के अउ सात झनला गिरफ्तार करके जेल भेज देइन। गिरफ्तार लोगन म रिहिन हें- बर्छिहा जी के छोटे भाई सुखराम बर्छिहा, बर्छिहा जी के बड़े बेटा वीर सिंह बर्छिहा, नन्हे लाल वर्मा, गनपतराव मरेठा, हजारीलाल वर्मा, नाथूराम साहू अउ हीरालाल साहू।
बर्छिहा जी के लाखों रुपिया के संपति नष्ट होगे, जेकर निसानी ल आजो देखे जा सकथे। उन सेठ ले फेर फकीर होगे रिहिन हें। तभो ले उनला एक साल के फेर सजा होगे, अउ संग म जुर्माना घलोक लाद देइन। जुर्माना नइ पटाए के सेती उंकर नांगर-बख्खर, गाय-बइला आदि के नीलामी कर दे गइस। बर्छिहा जी के संग ये सिलसिला सन् 1942 तक सरलग चलीस।
सन् 1930-32 के जेल यातना ह आज कस सहज नइ रिहिसे। उंकर मन जगा चक्की चलवायं, घानी म बइला के जगा उनला फांद के तेल पेरवायं, पानी के रहट चलवायं। उनला लोहा के बरतन म खाना देवयं, तेल-साबुन के तो नामे नइ रिहिसे। पहिने खातिर एक जांघिया अउ एक बंडी, कनिहा म बांधे खातिर एक ठन पंछा अउ एक ठन टोपी। बिछाए अउ ओढ़े खातिर दू ठन कमरा अउ एक ठन टाटपट्टी। फेर सत्याग्रही मन म कतकों अइसे राहयं, जेन खादी के छोड़ अउ कोनो जिनिस के उपयोगेच नइ करत रिहिन हें। अनंतराम जी घलोक वइसने खादी धारी रिहिन हें, उन दूसर कपड़ा मनला उपयोग नइ करत रिहिन हें, तेकरे सेती जेल म उन नग्न अवस्था म राहयं। सिरिफ लोक मर्यादा खातिर उन एक ठन कमरा ल लपेट ले राहयं। अइसन खादी व्रतधारी रिहिन हें बर्छिहा जी।
अब चिटिक उंकर सामाजिक क्रांतिकारी रूप के चरचा। सन् 1933 ह अस्पृश्यता निवारण के इतिहास म बहुते महत्वपूर्ण बछर आय। बाबा साहेब अंबेडकर अउ गाँधी जी के बीच होए पुना पेक्ट के अनुसार अस्पृश्यता के कलंक ल मिटाए खातिर पूरा देश म अभियान चालू करिन। छुआछूत के संगे-संग, कुरीती, गरीबी, अज्ञानता, अशिक्षा ल मिटा के स्वावलंबन के रद्दा देखाइन। ये जम्मो बात बर्छिहा जी के अंतस म उतर आइन। अउ ये जम्मो कारज के शुरुवात उन अपनेच घर ले चालू करीन।
वो बखत जम्मो गाँव-घर म छुआछूत के चलन भारी मात्रा म होवत रिहिसे। उन अपनेच गाँव के अइसन जाति कहाने वाला लोगन ल सामाजिक अधिकार देवाए खातिर आंदोलन चलाइन। अइसन जाति-समाज के लोगन मन सार्वजनिक कुंआ ले पानी नइ ले सकत रिहिन हें, वोकर मन खातिर उन अपन घर के कुंआ ल खोलवाइन। मरदनिया मन उंकर हजामत नइ बनावत राहंय, त उन खुद उंकर मनके हजामत बनावयं। धोबी के कारज ल घलोक उन खुदे करयं। उन अस्पृश्यता के खिलाफ आंदोलन चलाइन तेकर सुफल ये होइस के उंकर गाँव के मंदिर ह सबो मनखे खातिर खुलगे। गाँव के वातावरण तो उंकर अनुकुल होगे, फेर वोकर खुद के जाति-समाज के मुखिया मनला ये सब बात नइ सुहाइस, अउ उन बर्छिहा जी के परिवार ल अपन जाति ले बाहिर के रद्दा देखा देइन।
उंकर ले रोटी-बेटी के संबंध, पौनी-पसारी के संबंध, घाट-घटौंदा के संबंध जम्मो ल बंद कर दिए गेइस। वो बखत के स्थिति के चित्रण करत स्वतंत्रता संग्राम सेनानी अउ सामाजिक नेता डॉ. खूबचंद बघेल ह लिखे हवयं- 'गाँव के परिस्थिति विस्फोटक होगे रिहिसे। पांचों पवनी माने- नाऊ, धोबी, राउत, मेहर अउ लोहार मन उंकर जम्मो काम-धाम ल छोड़ दिए रिहिन हें। उंकर समाज उंकर संग जम्मो किसम के व्यवहार ल बंद कर दिए रिहिसे, तभो ले बर्छिहा गाँधी जी के आदर्श म चलत मगन राहयं।Ó
वो समय तक मनवा कुर्मी समाज म प्रगतिशीलता आए ले धर लिए रिहिसे। बर्छिहा जी के ही विचार ल मानने वाला एक परिवार उंकर बेटी ल अपन बहू के रूप म ले के समाज ले बहिष्कृत होए बर तइयार होगे। फेर बात अतकेच म नइ बनिस। काबर ते बर्छिहा जी के एक ठन अउ संकल्प रिहिसे के 'न तो वो दहेज लेवय, अउ न दहेज देवय।Ó वो ककरो समझाए म घलोक नइ समझत रिहिन हें। तब वो परिवार वाले मन अइसनो खातिर मानगें।
बर्छिहा जी के जम्मो शर्त ल मानने वाला परिवार दुरुग जिला के सिलघट नामक गाँव के टिकरिहा परिवार रिहिसे। ये बिहाव के जुराव ल मनवा कुर्मी समाज ल दो भाग म बांट देइस। जुन्ना पीढ़ी ए मन ल सबक सिखाए खातिर त नवा पीढ़ी ए नवा सामाजिक सुधार ल लागू करे खातिर। नवा पीढ़ी के वो बखत मुखियाई करत रिहिन हें- डॉ. खूबचंद बघेल, जगन्नाथ बघेल, दुर्गासिंह सिरमौर, प्रेमतीर्थ बघेल, जयसिंह वर्मा, वीरसिंह बर्छिहा के संगे-संग आने समाज के वो समय के स्वतंत्रता संग्राम सेनानी मन, जे मन वो बिहाव के पतरी उठाए ले लेके जम्मो किसम के नेंग-जोंग सबो ल करीन।
बर्छिहा जी के बेटी राधबाई ह खादी के साड़ी पहिन के मंडप म बइठिस। भांवर के बाद दहेज के रूप म सिरिफ एक ठन सूत काते के चरखा अउ पानी दे गेइस। अइसन आदर्श बिहाव ये छत्तीसगढ़ अंचल म एकर पहिली कभू नइ होए रिहिसे। आज घलोक अइसन आदर्श के चरचा न तो कहंू सुने ल मिलय अउ न देखे ल। बर्छिहा जी अइसन महापुरुष रिहिन हें, जेन सामाजिक क्रांति के शुरुआत अपनेच घर ले करे रिहिन हें।
बर्छिहा जी म संघर्षशीलता के संगे-संग प्रशासनिक क्षमता घलोक रिहिस हे। उन कई बछर तक तहसील कांग्रेस के अध्यक्ष रिहिन। सन् 1937 म अपन अंचल ले विधायक घलोक बनीन। उन जब तक जीइन दीया बनके जीइन, लोगन बर अंजोर करीन। छत्तीसगढ़ महतारी के ये सपूत ह अपन पूरा जीवन ल देश खातिर समरपित कर देइस। 22 अगस्त सन् 1952 के उन ये नश्वर दुनिया ले बिदा ले लेइन।
सुशील भोले
41-191, डॉ. बघेल गली,
संजय नगर (टिकरापारा) रायपुर (छ.ग.)
मोबा. नं. 098269 92811


text:
गंाव के बड़का सियान मन घर बनि-भुती करके नानकुन कुरिया ल बना डारे हे। किथे न कमइया बर काम के कमी नइये तइसने चइतराम बर गांव म काम के दुकाल नइहे। चइतराम अपन दूनो भाई इसवर अउ सेवक संग जूर मिलके बनि-भुति करके पेट रोजी चलावथे। तीनों भाई म इसवर ह दू कलास पढ़े रिहिस ते पाय के कमइ के हिसाब-किताब उही ह राखे। इकर कमइ ल देख के कोनो ह बइमानी घलो नइ करत रिहिस। जतका दिन कमाय राहय तेकर ले दू आना उपराहाच देवे।
बनि के थोर-थोर पइसा सकेल-सकेल के परिया भुइया ल बिसावत गीन। गांव के सियान मन किथे चइतराम अब तो तुहर गंाव म घर होगे अउ खार म खेत घला होगे त तीनों झन बर बिहा कर डरतेव। चइतराम किथे बात तो रिसतोन किथव ददा फेर तूहर साहमत के बिना मे काय कर सकथव। मोर तो दाई-ददा कोनो नइहे जेन मन हमर बर बिहा के सरेखा करतिन। अतका ल सून के गांव के दाउ दरागा मन अगवा बन के तीनों भाई के बर बिहाव कर दिन। बने मनखे के सबे ह बने होथे।
कमई के परसादे घर के परिस्थिती सुधरे लगिस। तीनो भाई ह पर के बनि ले छुट के अपन बिसाय परिया ल सोझियावय। रोज थोक-थोक कमा-कमा के बन बुटा ले छबाय परिया ल धनहा खेत बना डरिस। मेहनत के बिरवा ह दुच्छा नइ जाय फर धरबे करथे। चइतराम इसवर अउ सेवक के मेहनत घला फर धरिस। धीरे-धीरे तीनों भाई तीस अक्कड़ के जोतनदार होगे। घर परिवार ह मेहनत के भरोसा सुधरगे।
अब तो पर घर बनि करे ल घलो नइ जाय। घरे ले बेरा नइ उसरे त काहा बनि म जाही। सबो के लोग लइका बाड़गे। नानकुन कुरिया ले अब बड़ेक ा घर बियारा अउ परासर होगे। गांव म अब कोनो ओला बिचारा गरीब नइ काहय। अब ओकर घर अइसन समे हे कि उही ह चार झन बनिहार ल चला लिही। फेर इकर मन म धन के थोरको गरब गुमान नइहे। आजो वोइसने जिनगी जियथे जइसन गरीब रिहीस त जियत रिहिस।
कनकी के पेज म अम्मारी के साग जेला तिन बेर पुरो के तीनों भाई खाय। आज वइसन दिन तो नइहे फेर आदत ह नइ छूटे हे। खाय के बेरा कमाय के बेरा संघरे सकलाके गोठ बात करत खाय। अकोली गांव म चइतराम इसवर अउ सेवक के गजब नाम होगे। अब तो तीनों झन अपन लइका मन ल घलो खेत लेगय। चइतराम किथे बनिहार के लइका खेती के बुता नइ सिखही त काय काम के। नांगर के पाछु-पाछु लइका मन ल रेंगावत किस्सा कहानी सुनावत राहय।
थोरके म लइका मन घलो नांगर के पाड़की ल थामहे लगगे। देखइया मन किथे देख लइका मन घला दाई-ददा कस कमइया निकलही। किथे न जइसन-जइसन घर दुवार तइसन-तइसन फइरका अउ जइसन-जइसन दाई-ददा तइसन-तइसन लइका। रमगे टूरा मन घला खेती म। ददा के संगे संग मूड़ भर के बइला ल बिता भर के टूरा ह नाथ डरिस। जमहेड़ के गाड़ा म फांदीस अउ हकन के तुतारी मारिस। होर .... होर .... काहते हे बइला ह गाड़ा सुध्धा घुरवा म उतरगे।
नेवरिया गड़हा कतेक कासड़ा ल तिरतीस। थामहे नइ सकिस। चइतराम ह धकर लकर बइला ल ढिलिस अउ दू चार झन बला के गाड़ी ल घुरवा ले बाहिर निकालिस। टूरा मन डर्रावत रिहिस ददा ह खिसीयाही किके। फेर चइतराम ह गुसियाय ल छोड़ मने मन मगन होगे। किथे किसान घर के लइका गाड़ा ल बइला संग नइ खेलही त का फुग्गा घुनघुना ल खेलही। ओ दिन ले लइका मन के बल अउ बाड़गे।
एक दिन इसवर ह गांव के सब लइका मन ल इसकूल जात देखिस। ओकरो मन होइस कि मोरो घर के लइका मन पढ़तिस लिखतिस। घर जाके लइका मन ल किथे काली ले तहू मन इसकूल जाहा रे। अतका ल सुनके टूरा मन अपन-अपन ले नइ जान नइ जान किके टरक दिस। इसवर ह दू कलास पढ़े रिहिस ते पाय के अपन टूरा ल पढ़ाय के साध मरिस। फेर ओकर टूरा पुनीत के थोरको पढ़े के मन नइ रिहिस। तभो ले बरपेली इसकूल म नाम लिखा दिस। नइ जाव काहे तेला मार पिट के पठोवे। चइतराम अउ सेवक ह अपन टूरा मन ल जादा नइ बरजिस। काबर कि जोर जबरदस्ती ले लइका ह बिगड़ जथे। इसवर ल घला कि बरजिस लइका उपर जोझा झन पार किके।
इसवर नइ मानिस अउ अपन टूरा पुनित ल परसदा के इसकूल म भरती करा दिस। ओ समे अकोली ह नानकुन बस्ती रिहिस ते पाय के गांव इसकूल नइ रिहिस। गांव के सब लइका मन पढ़े बर परसदा जाय। सड़क नइ रिहिस पैडगरी रद्दा म रेंगत जाय ल परे। सुक्खा दिन म तो बन जए फेर पानी बादर के दिन म माड़ी भर चिखला ल नाहकत जाय ल परे। इसवर ल पढ़ई ले गजब लगाव रिहिस इही पाए के अपन सपना ल अपन टूरा पुनित म देखे।
पुनित ह पढ़ लिख के हूसियार हो जही त हमर चीज बस के हिसाब-किताब राखही। हमू मन ल थोर बहूत अकछर के गियान कराही किके आस राखे रिहिस। पुनित ह बिहनिया ले नहा-खोर के खा डरय। पढ़े बर जाही किके कोनो वोला काम घला नइ तियारत रिहिस। कमइया मन ले आगु वोला खाय बर देवय। पाछू बाकी कमइया मन खाके खेत जावे। पुनित ह झोला म एक ठन रोटी लूका के धरे राहय। एक ठन अंगाकर वोकर दाई ह अउ धरा दिस। अइसने रोज पुनित ह खात पियत बेरा म आवे बेरा म जावे। इसवर ल गजब गुमान होगे अपन बेटा उपर काबर कि अब चेत लगा के इसकूल जाय बर धर लेहे। चइतराम अउ सेवक ल घला भरोसा होगे। पढ़-लिख के बने चिज बस के सरेखा कर लिही किके।
पुनित ह सबो के पंदउली पाके अऊ छानी म चड़गे। घर ले तो रोज निकले इसकूल बर फेर कोनो दिन जाय कोन दिन नइ जाए। नइ जाय तेन दिन परसार म बइठ के अंगाकर रोटी ल खा लय अउ छुट्टी के बेरा घर आ जए। इसवर ल थोरको गम नइ रिहिस। लेदे के टूरा ह आठवी पास होगे। चइतराम ल पुनित उपर भरोसा अऊ बाड़गे। उही भरोसा म पुनित ल तारा कुची धरा दिस। हूसियार के लइका डेढ़ हूसियार होगे। इसकूल जावथवं कइके निकलथे अउ परसार म जाके जुवां-चित्ती म रम जथे।
पुनित के हाथ म तो तिजउरी के चाबी राहय। जतका पइसा चाहे ततका निकाले अउ जुवां म उड़ा दय। चार आना आठ आना के दाव ह आठ रुपिया दस रुपिया के होगे। अब तो पुनित के इसकूल जवइ बिलकुल बंद होगे अउ ओकर संगे-संग तीन झन अउ टूरा मन के घलो बंद होगे। परसदा के मास्टर ह एक दिन इकर मन के सिकायत करे बर अकोली अइस। गुरुजी किथे तूमन अपन लइका मन इसकूल काबर नइ भेजव। चार महीना ले गैर हाजिर हे। अतका ल सून के गांव के सियान मन किथे टूरा मन तो रोजे इसकूल जाथन किके घर ले निकथे फेर कोना जनी काहा जाके बिलमथे। गुरुजी किथे नही भइ इसकूल आबे नइ करे। आधा बीच ले बइठ के घर आ जात होही।
इसकूल के बहाना टूरा मन काहा जाथे किके एक दिन सियान मन पासथे। टूरा मन इसकूल जाय बर घर ले निकलथे। पाछु-पाछु यहू मन निकलथे। पुनित अउ ओकर संगवारी मन परसदा के इसकूल जाय ल छोड़के गांव के पिछोत के परसार म खुसर जथे। उहा लुका के कोनो माखुर गठत कोनो बिड़ी सुलगावत अपन अपन बसतर ल फेक दिस। एक झन टूरा ह अपन थइली ले तास पत्ता निकालिस अउ चारो झन बर बांटिस। जइसे दांव लगाय बर पइसा निकालिस ठुक ले चइतराम मन पहुंचगे। किथे कस रे इही तूहर इसकूले अउ ए काय पढ़थव। सियान मन ल देख के सबे झन सुकुड़दुम होगे।
अपन-अपन टूरा मन ला नंगत ठइावत घर डहर लानिस। पुनित ल घला चइतराम ल चार चटकन हनिस अउ तिरत घर कोति लेगिस। घर म आगे चइतराम किथे ये टूरा के करनी म मोर तन बदन म आगी बरगे। पछीना ओगार के कमाय धन ल लूटाही त दुख ता लगबे करही। चइतराम किथे सबके तो पछीना के कमई आय फेर मोर खून के कमाइ ये। येला ते हा परसार म जुवां खेल के लूटावथस।
तोर नमे भर पुनित ए करम ले तो ते कुल के कलंख अस। पुनित तैतो परसार के गउदन अस। घर म राखबे त घर बस्साही दुवार म राखबे त दुवार। जानवर घला तोला नइ सुंखे तइसन घर भर म तोर नियत बस्सगे। अपन टूरा के अतेक गारी बखाना ल इसवर ह सहे नइ सकिस। पुनित डहर बोले ल धर लिस। इसवर किथे- भइया तोरे भर कमइ नोहे मोरो कमइ आय। तै लहू गंवाय हस त महू तो गवाय हवं। मोर लइका तोर बर कलंख होगे। इही तोर अउ मोर के तनीतना म झगरा बाड़गे। झगरा ह बाटा हिसा म आगे। तीनों भाई अपन-अपन चूलहा अलगा डरिस। बाटा हिस्सा के बाद तको पुनित के बेवहार ह नइ बदलिस। अपन बाप के मेहनत के कमइ ल जुवां म उड़ाय ल नइ छोड़िस। बाप ये तभो ले के दिन ले सइही आजे सुधरही काले सुधरही कइके मन ल मड़ावथे। पुनित ह दिनो दिन अउ बिगड़त जात हे। जुवां ले गांजा दारु म उतरगे। घर म रोज रुपिया बर झगरा करे। नइ देवय त मार पीट के नंगा लेवे। इसवर ह अब अपने लइका के दुख रोवे। भाई मन का कितीस वोमन तो परोसी होगे रिहिस। कलेचुप बाप बेटा के झगरा ल देखे।
हरेली तिहार के दिन चइतराम अउ सेवक अपन-अपन नांगर बक्खर के पूजा करे बर धोवत-मांजत रिहिस। इसवर घला तरिया म लेग के नांगर ल धोइस। गांव बर हरेली तिहार बड़ खुसयाली के परब आय। अपन-अपन खेती के औजार ल सुमरे के दिन आय। एकरे परसादे तो खेती किसानी के बुता सिरजथे। सबो औजार ल अंगना म मड़ाके पिसान के हाथा देवथे। बंदन के टिका लगावथे। माई-पिला जुरियाके आरती उतारथे। तीनो भाई ह अपन आगू के दिन ल सोरियवथे। सुनता अउ परेम के दिन ह सुरता आवथे। लइका के झगरा के सेती का ले का होगे। इसवर ह पुनित के दुख म बने ढंग ले तिहार नइ मनावथे।
पूजा करे के बाद पुनित ह मनमाड़े पीये हे अऊ पीये बर पइसा मांगे ल आगे। इसवर पइसा नइ दिस त अंगना म माड़़े नांगर बक्खर अउ रापा कुदारी मन ल देख डरिस। पुनित ल कुदारी ल उठा के किथे आज इही ल बेच के दारु पीहू। हरेली तिहार के कुदारी ल बेचे बर धर लिस ये हा इसवर ल साहन नइ होइस। कुदारी ल छोड़ावत किथे मेहा इही रापा कुदारी म रात दिन मेहनत करके घर दुवार खेती खर बनायेवं अउ तै ह येला बेचे बर लेगथावस। पुनित एक नइ सुनिस हाथ ल झटकार के घर ले निकलगे।
कुल के कलंख के पाप ह हद ले बाहिर होगे। इसवर ह मार आंखी ललियाए पुनित के पाछू-पाछु परसार कोति दउड़ीस दिस। कुदारी धरे पुनित अउ इसवर के बज्र झगरा होगे। मारिक मारा पटकिक पटका। तिहार के दिन सुनसान बियारा कोनो छोड़इया नइ रिहिस। पुनित अउ इसवर दूनो झन जोर दार किकियइस। ताहन भइगे अनहोनी ह होगे। इसवर ह अपन टूरा ल उही परसार के गउदन म मुसेट परिस। आज अइसन दिन आगे इसवर करा कि गांव भर के गऊंदन पुनित के नाव मेट परिस।
इसवर अपन करम म कठल के रोइस। राम लखन बरोबर अपन भाई मन करा जाके छिमा मांगिस। किहिस मोरे सेती हमर चुलहा अलहाय रिहिस। घर के बाटा होय रिहिस। इसवर किथे भइया मोर लइका ह तो उही दिन मोर हाथ ले निकलगे रिहिस अउ आज मोरे हाथ ले ये दुनिया ले निकलगे। चइतराम किथे यें का किथस इसवर। हा भइया आज पुनित मोर हाथ ले ये दुनिया ले निकलगे। अतका ल सुन के चइतराम अउ सेवक ह तीनो भाई दुख के बेरा म फेर जुरियगे। अपन मन के रिस भुलागे। चइतराम किथे ते ये काय कर डरेस भाई। अपने लहू ल बोहा के आगेस। चइतराम अउ सेवक धकर-लकर परसार म गिस उहां पुनित लहू-लहू म नहाय परे राहय, नारी ल टमड़के देखिस त संसा चलत रिहिस। तीनों भाई के सुनता अउ जिकर करे ले पुनित के जीव बांचगे। अब पुनित के नाव जनम ह घर ल मिंझारे के ओखी होइस। गरहन के अंधियारी के बाद फेर पुन्नी के अंजोर सहि पुनित बने रद्दा म आगे। फेर कारी रात बरोबर हरेली के दिन अउ परसार के गउंदन ल अकोली गांव अउ चइतराम, सेवक, इसवर जीवन भर सुरता रही।
=०==


text:
हमन लइका रेहेन त हमर गाँव ले बोहाने वाला कोल्हान नरवा म गरमी के दिन म झिरिया कोडऩ अउ वोमा कूद-कूद के नहावन। वो लइका पन के उमंग रिहिस हे। फेर आज इही झिरिया लोगन के जीए के सहारा बनत हे। इहां के कई क्षेत्र ले अइसन सोर मिलत हे, के नंदिया-नरवा, कुआं-बावली, बोरिंग-सोरिंग मन झुक्खा परगे हें। लोगन जीव बचाए बर झिरिया कोड़ के बूंद-बूंद पानी सकेलत हें। सरकार ल एकर ऊपर गंभीरता ले सोचना चाही। इहां अतेक नंदिया-नरवा हे। बरसात म वोकर पानी ल रोके-छेंके के कुछु उदिम करना चाही, तेमा गरमी म अइसन ताला-बेली के बेरा मत आवय।
सुशील भोले
9826992811, 808530593


text:
सियासत
एक अउ खोजलम्बस वाले पोस्टर जारी करत भूपेश ल घेरिस भाजपा ह
जेमा खोजलम्बस के खोज के बारे म बताइस हे
रायपुर। विकास यात्रा ल लेके बीजेपी अउ कांग्रेस के बीच म सोशल मीडिया म चलत वाक वॉर चरम म हे। शुक्रवार के भाजपा ह एक पोस्टर जारी करके भूपेश बघेल ल खोजलम्बस कहे रहिन हे। ओखर बाद भूपेश बघेल ह तुरंते ट्वीट करके अपन प्रतिक्रिया दे रहिस हे। शनिवार के भाजपा ह फेर भूपेश बघेल के ट्वीट म पलटवार करत हुए एक अउ पोस्टर जारी करिस हे, जेमा खोजलम्बस के खोज के बारे म बताइस हे। भूपेश ह ट्वीट कहे रहिन हे कि वो ह सीएम मैडम के खोज करही,अभिषेक के विदेशी खाता अउ उमन बर उपयुक्त जेल घलो देख रखे हे सबो बर। ओखरे सेती पलटवार करत हुए शनिवार के भाजपा ह एक अउ खोजलम्बस वाले पोस्टर जारी करत हुए भूपेश ल घेरिस हे। जेमा लिखे हे कि खोजलम्बस के खोज हे, चरित्र हत्या करइया फरजी सेक्स सीडी के खोज, अपन घर बनाए बर गरीब मन के जमीन हथिया के खोज, सरकार आए के धमकी देके जनता म भय फैलाए के खोज, बच्ची ले बलात्कार म हंसत हुए कैंडल मार्च निकालले के खोज।


text:
छत्तीसगढ़ के संस्कृति म मेला-मड़ई मनके घलोक महत्वपूर्ण स्थान हे। मड़ई के शुरूआत जिहां देवारी ले होथे, उहें मेला के आयोजन ह कातिक पुन्नी ले होथे, जेन ह महाशिवरात्रि (फागुन अंधियार तेरस) तक चलथे। छत्तीसगढ़ के भीतर जतका भी सिद्ध शिव स्थल हे, उन सबो म मेला भराथे जेमा राजिम, सिरपुर, शिवरीनारायण, रायपुर के महादेवघाट आदि मन पूरा प्रदेश भर म परसिद्ध हें जिहां चारों मुड़ा के मनखे सैमो-सैमो करत रहिथें। एकर छोड़े अउ कतकों जगा हे जिहां स्थानीय स्तर म अलग-अलग तिथि म मेला आयोजन होवत रहिथे।
खेत म खड़े धान के सोनहा लरी जब बियारा अउ बियारा ले मिसा- ओसा के घर के माई कोठी म खनके लगथे, तब ये मेला-मड़ई के शुरूआत होथे। एकरे सेती कतकों लोगन एला कृषि संस्कृति के अंग मानथें। फेर जिहां तक देखब म आथे के एकर संबंध कोनो न कोना किसम ले अध्यात्म संग जुड़े होथे। छत्तीसगढ़ आदिकाल ले बूढ़ादेव के रूप म भगवान शिव के उपासक रहे हे, एकरे सेती इहां जतका भी बड़का मेला के आयोजन होथे, जम्मो ह सिद्ध शिव स्थल म ही होथे। पहिली ए अवसर ए बधई(पूजवन) देके घलोक चलन रिहीसे। फेर जइसे-जइसे लोगन म शिक्षा के प्रसार होवत जावत हे वइसे-वइसे अब मरई-हरई के रीत ह कमतियावत जावत हे। बिल्कुल वइसने जइसे पहिली जंवारा बोवइया वाले मन अनिवार्य रूप ले बधई देवयं, फेर अब उहू मन सेत (सादा, बिन पूजवन के) जंवारा बो लेथें तइसने मेला-मड़ई म घलोक लोगन अपन मनौती ल सिरिफ नरियर आदि फल-फलहरी म भगवान ल मना लेथें। फेर कतकों मनखे अभी घलोक पूजवन के रिवाज ल धरे बइठे हें।
मेला संग जुड़े ये आध्यात्मिक रूप ह ए बात के जानबा देथे के एकर संबंध सिरिफ खेती-किसानी वाला नहीं भलुक आध्यात्मिक संस्कृति संग घलोक हे। फेर एकर गलत रूप म व्याख्या के संगे-संग एकर आयोजन के कारन अउ रूप ल घलोक बदले जावत हे जेला कोनो भी रूप म अच्छा नइ केहे जा सकय। उदाहरण के रूप म छत्तीसगढ़ के प्रयाग कहे जाने वाला राजिम के प्रसिद्ध पारंपरिक मेला जेला अब कुंभ के रूप म प्रचारित करे जावत हे तेला ले सकथन।
मेला के कोनो भी बड़का आयोजन ल कुंभ के संज्ञा तो दिए जा सकथे फेर वोकर कारन ल बदलना ह अच्छा बात नोहय। छत्तीसगढ़ के संगे-संग देश म भरने वाला जम्मो मेला ह सिरिफ शिव स्थल म ही भरथे, एकरे सेती नानपन ले ये सुनत आये रहे हन के राजिम मेला ह कुलेश्वर महादेव के नांव म भराथे। फेर अब जब ले एकर नांव ल कुंभ कर दिए गेहे तब ले एकर कारन ल राजीव लोचन के नांव म भरने वाला बताए जाथ्ेा। एहर इहां के मूल संस्कृति के संग खिलवाड़ आय जेला कोनो भी रूप म माफी नइ करे जा सकय। सरकार अउ कथित संस्कृति मर्मज्ञ मनला अपन अइसन गलती ल सुधारना चाही।
राजिम मेला के संगे-संग इहां पंचकोसी यात्रा के महत्व घलो बताये जाथे, जेमा राजिम के संगम म स्थित कुलेश्वर महादेव के संगे-संग चंपेश्वर महादेव (चांपाझार या चम्पारण्य), बम्हनिकेश्वर महादेव (बम्हनी), फणिकेश्वर महादेव (फिंगेश्वर), अउ कमरेश्वर महादेव (कोपरा) के एके संग दरसन करे के रिवाज हे, तभे ये राजिम मेला के दरसन लाभ ह पूरा छाहित होके मिलथे।
मेला चाहे कहूंचो के होवय, वोकर रूप ह बड़का होवय ते छोटका होवय। फेर जब तक वोमा ढेलवा, रहचुली अउ कुसियार के कोंवर-कोंवर डांग नइ दिखय तब तक मन नइ भरय। लोगन होत मुंदरहा मेला तीर के नंदिया-नरवा म नहा-धो के भगवान भोलेनाथ के पूजा-पाठ करथें। तेकर पाछू फेर चारों-मुड़ा कटाकट भराये मेला (बाजार) ल घूमथें- फिरथें। रंग-रंग के जिनिस बिसाथें। अउ जब मन भर के ढेलवा-रहचुली झूल लेथें, त फेर, कांदा, कुसियार, ओखरा झड़कत घर लहुटथें।
(फोटो-उदंती.काम, और गूगल महाराज से)
सुशील भोले
म.नं. 54-191, डॉ. बघेल गली,
संजय नगर (टिकरापारा) रायपुर (छ.ग.)
मोबा. नं. 080853-05931, 098269-92811
ईमेल - sushilbhole2@gmail.com


text:
रायपुर, 17 अप्रैल 2018। मुख्यमंत्री डॉ. रमन सिंह ह कहिन हे कि छत्तीसगढ़ सरकार सिरिफ नारा भर नइ लगावय भलुक अपन योजना मन के संग गरीबी के खिलाफ लड़े बर गरीब मन के मदद तको करथे। सरकार के योजना मन आम जनता के जीवन म बदलाव लाय बर हे अऊ सर्व समाज के बेहतरी बर हे। प्रधानमंत्री श्री नरेन्द्र मोदी ह देश म गांव, गरीब अऊ किसान मन के विकास ल सर्वोच्च प्राथमिकता देहे हे अऊ एखर बर कई योजना मन के शुरूआत करे हे।
मुख्यमंत्री काल मंझनिया सरगुजा जिला के ग्राम-बटवाही (विकासखण्ड-लुण्ड्रा) म प्रगति अऊ आवास मेला के शुभारंभ करे के बाद विशाल जनसभा ल संबोधित करत रहिन। डॉ. सिंह ह कहिन -सरकार के योजना मन ले पाछू करीबन दस बछर म सरगुजा के तस्वीर अड़बड़ बदल गए हे। पूरा सरगुजा संभाग म सड़क मन अऊ पुल-पुलिया मन के जाल बिछाए जात हे। सरगुजा विकास के ऊंचाई ल छूवत हे। उमन बटवाही म ए विशाल आयोजन के उल्लेख करत कहिन -अतका बड़ संख्या म जनता के उपस्थिति विकास योजना मन के प्रति लगातार बाढ़त जनभागीदारी के परिचायक हे। डॉ. सिंह ह कहिन- अकेल्ला सरगुजा संभाग म ए समय 670 करोड़ रूपिया के सड़क बनत हे। संभागीय मुख्यालय अम्बिकापुर म एयरपोर्ट निर्माण बर शासन कोति ले 23 करोड़ 53 लाख रूपिया मंजूर करे गीस, जेखर निर्माण लउहे पूरा होवइया हे। रेल अऊ रोड कनेक्टिविटी के बाद सरगुजा बहुत जल्दी विमान यातायात सेवा मन ले घलोक जुड़ जाही। डॉ. रमन सिंह ह प्रगति अऊ विकास मेला म जन प्रतिनिधि मन के आग्रह म ग्राम रघुनाथपुर म नवा बए स्टैण्ड के निर्माण, ग्राम पंचायत बटवाही, लामगांव अऊ रघुनाथपुर म सीमेंट कांक्रीट सड़क के मंजूरी देहे के घोषणा करिन। उमन बटवाही ग्राम पंचायत के नवापारा म 125 एकड़ के सिंचाई क्षमता वाले स्टॉप डेम निर्माण बर एक करोड़ 25 लाख रूपिया अऊ विकासखण्ड मुख्यालय लुण्ड्रा म सब्जी उत्पादक किसान मन बर नर्सरी निर्माण बर एक करोड़ 50 लाख रूपिया घलोक तुरंते मंजूर करे के ऐलान कर दीस।
हमर सरकार सिरिफ नारा भर नइ लगावय भलुक गरीबी के खिलाफ लड़े बर गरीब मन के मदद तको करथे: डॉ. रमन सिंह
रायपुर, 17 अप्रैल 2018। मुख्यमंत्री डॉ. रमन सिंह ह कहिन हे कि छत्तीसगढ़ सरकार सिरिफ नारा भर नइ लगावय भलुक अपन योजना मन के संग गरीबी के खिलाफ लड़े बर गरीब मन के मदद तको करथे। सरकार के योजना मन आम जनता के जीवन म बदलाव लाय बर हे अऊ सर्व समाज के बेहतरी बर हे। प्रधानमंत्री श्री नरेन्द्र मोदी ह देश म गांव, गरीब अऊ किसान मन के विकास ल सर्वोच्च प्राथमिकता देहे हे अऊ एखर बर कई योजना मन के शुरूआत करे हे।


text:
मुख्यमंत्री सामिल होइन श्रीराम जन्मोत्सव कार्यक्रम म
रायपुर, 26 मार्च 2018। मुख्यमंत्री डॉ. रमन सिंह भिलाईनगर के सेक्टर-1 स्थित रामलीला मैदान म श्रीराम जन्मोत्सव के कार्यक्रम म सामिल होइन। उमन कहिन कि रामायण अऊ रामचरितमानस जइसे महाकाव्य मन म जऊन आदर्श रामराज्य के बताए गए हे, वो अभी हाल के छत्तीसगढ़ प्रदेश बर घलोक प्रेरणादायक हे। रामराज्य के भावना के जइसे छत्तीसगढ़ सरकार कोति ले समाज के सबो वर्ग मन के खुशहाली बर योजना मन ल लागू करे गए हे।
उमन कहिन कि भगवान श्रीरामचंद्र जी के राज्य म कोनो मनखे भूखे नइ रहत रहिस। छत्तीसगढ़ सरकार ह आदर्श सार्वजनिक वितरण प्रणाली लागू करे हे अऊ प्रदेश के गरीब मन ल खाद्य सुरक्षा अऊ पोषण सुरक्षा कानून बनाके भोजन के अधिकार देहे हे। गरीब मन ल सिरिफ एक रूपिया किलो म चांउर देहे जात रहा हे। नमक निःशुल्क वितरित करे जात हे। एखर से भूख के समस्या खतम हो गए हे। अब छत्तीसगढ़ म कोनो मनखे भूखे नइ सुतय। डॉ. रमन सिंह ह कहिन कि पौराणिक इतिहासकार मन के मुताबिक छत्तीसगढ़ भगवान राम के ननिहाल ये अऊ अपन वनवास के समय उमन ए क्षेत्र म दण्डकारण्य ले घलोक वनगमन करे हें। छत्तीसगढ़ के रामनामी सम्प्रदाय के उल्लेख करत मुख्यमंत्री ह कहिन कि भगवान राम के अइसन भक्त पूरा विश्व म सिरिफ छत्तीसगढ़ म ही हे, जेमन अपन पूरा शरीर म भगवान राम के नाम गोदवा लेहे हें। उमन कहिन कि भगवान राम के कृपा अऊ आशीर्वाद ले ही छत्तीसगढ़ विकास के रस्ता म तेजी ले आगू बढ़त हे। मुख्यमंत्री ह पाछू 33 बछर ले सरलग राम जन्मोत्सव मनाए के परम्परा ल जीवन्त रखे बर भिलाईवासी मन अऊ राज्य के राजस्व मंत्री अउ भिलाई के विधायक श्री प्रेम प्रकाश पाण्डेय ल बधाई अऊ शुभकामना घलोक दीन।


text:
हमर छत्तीसगढ़िया लिखवइया म प्रोफेसर अश्विनी केसरवानी ह अलगे किसिम के लिखवइया हवय। ओ हर मर-खप गे हे ओमन ल खोज खोज के निकालथे अउ ओखर बारे म लि...Read More
Home / Archive for March 2008
मेकराजाला म गिंजरे बर सुघ्घर बेतार लबलबी : जेट माई 39
मेकराजाला म गिंजरे बर हमर छत्तीसगढ में पाछू महीना ले सरकारी टेलीफोन बिभाग वाले मन बिदेसी कम्पनी जेन संग भोजली बदिन हे अउ हमर असन गिंजर गिंजर...Read More
सबले बढिया छत्तीसगढिया : प्रो.अश्विनी केशरवानी
सबले बढिया छत्तीसगढिया : प्रो.अश्विनी केशरवानी रामेश्वर वैष्णव मैं कभू कभू गुनथंव कि मनखे मन नेवता देवईया ला सहराथंय, नेवता के खाय ल...Read More
Subscribe to: Posts ( Atom )


text:
Except Meaning in Hindi | Except in Hindi – एक्सेप्ट का मतलब
What is Except Meaning in Hindi / except ka matlab hindi me – एक्सेप्ट का मतलब क्या है? Preposition: Except, Excluding, barring = के सिवाय, के अलावा, अतिरिक्त Verb : Except, Exclude, walk out = छोड़ देना, अलग करना Verb Forms of Except: excepts, excepted, excepting Pronunciation : ikˈsept (एक्सेप्ट) Except Meaning in Hindi / Except ka Hindi Arth ya Matlab Except = के सिवाय, के अलावा, अतिरिक्त एक्सेप्ट का अर्थ है meaning of Except : Jab kisi chiz seRead more


text:
ताजा समाचार
अपन-अपन क्षेत्र मन म रात रुकही जनप्रतिनिधि : रमन
राहुल गांधी के दउरा म रमन ने कहिन कि अवसर हे, सबला आना चाही
रायपुर। कुशाभाऊ ठाकरे परिसर म रविवार के होय बइठक के बाद सीएम रमन सिंह ह कहा कि सांसद, विधायक अउ पदाधिकारी अपन-अपन प्रभार के क्षेत्र मन म रात रुकही। 5 मई तक ग्राम स्वराज अभियान म विभिन्न कार्यक्रम होंही। 1 मई ले विकास यात्रा सुरु होही, जे ह एक महीना तक चलही। ये पहला चरन होही। येखर बाद अगस्त म दूसरया चरन के यात्रा की शुरुआत होगी। राहुल गांधी के दौरे पर सीएम रमन सिंह ने कहा कि सबको आना चाहिए, अवसर भी है, सबकी भागीदारी होही। प्रदेश कार्यालय म रविवार के होय भाजपा के बइठक म विधायक मन के कामकाज के चरच करे गिस । इहां सबले रिपोट कारड मांगे गिस कि कौउन ह अभी तक के का करे हे। बइठक म ये बात के भी फइसला ले गिस कि ग्राम स्वराज यात्रा के दउरान सभी जनप्रतिनिधि मन ल अपन इलाका म समय देय ल पड़ही। संगे संग विभिन्न आयोजन के दउरान घलो उमन ल सक्रिय रहिना होही।
कांग्रेस के बइठक म राहुल गांधी के दउरा ल लेके चरचा होइस
रायपुर म राहुल गांधी के दउरा ल लेके आयोजित प्रदेस कांग्रेस कमेटी के बइठक खत्म हो गिस। बइठक म राहुल गांधी के दउरा ल लेके चर्चा होइस। प्रदेस कांग्रेस अध्यक्ष भूपेश बघेल ह बताइस कि 24 अप्रैल के राहुल गांधी रायपुर आही, अऊ पंचायती राज के 25वीं वर्सगांठ पूरा होए म आयोजित कार्यक्रम म सामिल होही। जेकर तहत पहिली कार्यक्रम सीतापुर म आयोजित होही। जेमें राहुल गांधी किसान सम्मेलन ल संबोधित करही। अऊ रायपुर के इंडोर स्टेडियम म पंचायती राज बेवस्था के 25वीं वर्सगांठ म आयोजित कार्यक्रम म सामिल होही। जेमें पंचायती राज के जम्मों प्रतिनिधि मउजूद रही।
बाइक मकान के बाउंड्रीवाल ले टकराइस युवक के मउत
कोरबा के अमगांव म एक बाइक सावर युवक मकान के बाउंड्रीवाल ले टकरा गिस। जेकर ले मउका म ही ओकर मउत हो गिस। बाउंड्रीवाल म घंटों तक युवक लटकत रिहिस, फेर कउनो ओला तरि नइ उतारिस। मृतक के नाव मनोज चउहान बताए जात हे, जोन ह मलगांव के निवासी रिहिस।
ट्रैक्टर-ट्राली पलटे ले एक बड़े हादसा होइस हे
कांकेर जिला के अंतागढ़ म ट्रैक्टर-ट्राली पलटे ले एक बड़े हादसा होइस हे। हादसा म 24 ले ज्यादा लोगन मन घायल हो गिन हे, जेमे ले 4 के हालत गंभीर बताए जात हे। बताए जात हे कि ट्रैक्टर-ट्राली म सवार ग्रामीन मन कउनो कार्यक्रम म सामिल होए बर दूसर गांव जात रिहिन। रद्दा म ट्रैक्टर अनियंत्रित होके पुलिया के तरि गिर गिस। जेमें कई लोगन मन घायल हो गिन। घायल मन ल बेहतर इलाज बर कांकेर अस्पताल रेफर कर दे गे हे। उहें ग्रामीन मन के कहना हे कि ट्रैक्टर चालक नसा म धुत रहिस। अऊ ओकर लापरवाही ले ये हादसा होइस हे… सिकायत म पुलिस ह ट्रैक्टर चालक ल गिरफ्तार कर ले हे।
पहिली पत्नी के मया म करिस अपन दूसर पत्नी के हत्या
गरियाबंद म एक बुजुर्ग ह अपन पहिली पत्नी के खुसी बर दूसरी पत्नी के हत्या कर दिस। आप मन ल बता दन कि चमारराम साहू ह दू बिहाव करे रिहिस। फेर ओकर दून्नों पत्नि मन आपस म रोज झगड़ा होत रहय। चमारराम ह अपन पहिली पत्नी गौरी के बेटी बर जेवर बनवात रिहिस, फेर ओकर दूसर पत्नी कृष्णा बाई ह एकर बर मंजूर नइ रिहिस। ये बात ल लेके दून्नों के बीच झगड़ा होइस। अऊ आरोपी ह गुस्सा म आके कृष्णा बाई के गला दबाके हत्या कर दिस। फेर अंतिम संस्कार म पहुंचे मृतका के भाई ल हत्या के सक होइस अऊ ओहर एकर सिकायत पुलिस ले करिस। जेकर बाद आरोपी ह अपन जुर्म कबूल करिस।
मुंगेली म मध्यान्ह भोजन म चाउर घोटाला
मुंगेली म मध्यान्ह भोजन म चाउर घोटाला के मामला आगु आए हे। इहां सहसपुर संकुल के तत्कालीन समन्वयक उपर 45 क्विंटल चाउर के हेराफेरी करे के आरोप लगे हे। आप मन ल बता दन कि सहसपुर संकुल के कई स्कूल म मध्याह्न भोजन के चाउर के स्टाक म गड़बड़ी के सिकायत मिले रिहिस। सहायक ब्लाक सिक्षा अधिकारी राजेंद्र निर्मलकर ह जांच म पाइस के पूर्व समन्वयक ह स्कूल के प्रधानपाठक ल झांसा म राख के 45 कुंटल चाउर के गोलमाल करे रहिस… मामला म जांच रिपोर्ट जिला कार्यालय ल भेज देय गेय हे…


text:
Unknown Unknown Unknown Unknown Unknownb Unknown Unknownb Unknown Unknownb Unknown Unknown Unknownb Unknown Unknown Unknown Unknown Unknownb Unknown Unknown Unknownb Unknown Unknown Unknownb Unknown Unknown Unknownb Unknown Unknown Unknownb Unknown Unknown Unknownb Unknown Unknown UnknownbUnknown Unknown Unknown Unknown Unknownb Unknown Unknownb Unknown Unknownb Unknown Unknown Unknownb Unknown Unknown Unknown Unknown Unknownb Unknown Unknown Unknownb Unknown Unknown Unknownb Unknown Unknown Unknownb Unknown Unknown Unknownb Unknown Unknown Unknownb Unknown Unknown UnknownbUnknown Unknown Unknown Unknown Unknownb Unknown Unknownb Unknown Unknownb Unknown Unknown Unknownb Unknown Unknown Unknown Unknown Unknownb Unknown Unknown Unknownb Unknown Unknown Unknownb Unknown Unknown Unknownb Unknown Unknown Unknownb Unknown Unknown Unknownb Unknown Unknown Unknownb
- Number list
- Second
- Third
- Fourth
- Bullet list
- second
- Third
- Fourth
- more.....
Bold


text:
ताजा समाचार
मुंह तांकत रहगिन लोगन…..दूध उत्पादको मन के ये अनोखा प्रदर्सन ले
दूध ल नदिया म बोहाके बिरोध जताइन दुग्ध उत्पादक मन
गरियाबंद। सुने होहा जेमा दूध के नदिया बोहाए के बात होथे। फेर अइसन कुछ सच म देखे बर मिलिस गरियाबंद के पोंड गांव म। जिहां दुग्ध उत्पादक मन दूध ल नदिया म बोहाके बिरोध जताइन। बताए जात हे कि ये किसान मन ले दुग्ध महासंघ कइ बछर ले दूध बिसात आत हे। फेर 3 दिन पहिली गुणवत्ता के सवाल म किसान मन ले दूध लेना बंद कर दे गिस। जेकर बाद पोंड समिति ह 700 लीटर दूध ल नदिया म बोहाके बिरोध प्रदर्सन करिन। उत्पादक मन महासंघ उपर बहाना बनाए के आरोप लगात कहिन कि ओमन कइ बछर ले इही गुणवत्ता के दूध महासंघ ल देत आत हें। एती दुग्ध महासंघ के जिला अध्यक्ष ह जल्दी सबकुछ ठीक करे के भरोसा दिलाइस हे।